Kisah Sekumpulan Elitis Ingin Wujudkan Bangsa di Angkasa - Asgardia

Anda mungkin pernah dengar mengenai dakwaan pihak-pihak tertentu yang mahu mewujudkan penempatan manusia di planet Marikh. Namun, pernahkah anda dengar mengenai idea pihakyang mahu mewujudkan negara di angkasa lepas?

Dengan populasi di Bumi sudah mencecah 7.5 bilion orang, Bumi dianggap sudah terlalu padat. Banyak sumber semulajadi yang sudah diterokai dan lambat laun ianya akan habis juga. Serupa dengan idea mewujudkan penempatan di Marikh, sekumpulan manusia mendakwa sudah masanya kita melihat ke luar Bumi untuk mewujudkan sebuah negara di angkasa.

Negara Angkasa Asgardia adalah idea untuk mewujudkan negara di angkasa oleh sekelompok manusia, di mana semua warganegara mempunyai akses percuma ke angkasa, tanpa mengira bangsa, agama atau pendidikan mereka.

Sekumpulan jurutera, astronomi, peguam dan usahawan antarabangsa sedang berusaha untuk mewujudkan sebuah negara di angkasa (ya, angkasa!). Walaupun sejumlah orang terlibat dalam misi itu, individu yang mencetuskan idea ini adalah saintis dan usahawan Russia, Igor Raufovich Ashurbeyli.

Objektif di sebalik penubuhan Negara Angkasa Asgardia menurut penganjur, adalah untuk membuat kerangka undang-undang baru untuk penerokaan ruang angkasa secara damai - bebas dari cengkaman kawalan pemerintah di Bumi. Penganjur Asgardia secara rasmi telah menetapkan tiga tujuan penting:

Walaupun ini adalah objektif yang ditetapkan secara formal, tujuan tersirat dari keseluruhan inisiatif adalah untuk membangun peradaban manusia di angkasa sebagai sebuah negara pada suatu masa akan datang.

Seperti yang disebutkan di atas, inisiatif ini dipelopori oleh saintis Rusia Igor Ashurbeyli. Idea penubuhan Asgardia dimulakan ketika Igor Ashurbeyli setelah beliau memulakan Pusat Penyelidikan Bebas Asgardia (AIRC) pada tahun 2013.

Pada tahun 2014, AIRC memulakan penerbitan majalah angkasa antarabangsa, ROOM. Igor Ashurbeyli adalah ketua editor penerbitan majalah ini. Pada tahun 2016, idea penubuhan negara angkasa Asgardia pertama kali diumumkan dan orang ramai diundang untuk mendapatkan kewarganegaraan. Mereka yang diberi status kewarganegaraan dipanggil Asgardian.

Pada saat ini, tidak ada peraturan yang sangat ketat mengenai siapa yang boleh memohon menjadi warganegara Asgardia. Pemohon hanya perlu berumur lebih dari 18 tahun dan mesti mempunyai alamat e-mel. Pada dasarnya, mana-mana orang dewasa dari mana-mana jantina, bangsa, agama, atau kedudukan kewangan boleh memohon kewarganegaraan.

Bahkan bekas banduan boleh memohon, dengan syarat mereka tidak dikenakan tuduhan semasa membuat permohonan.

Dalam masa 48 jam dari pengumuman projek Negara Angkasa Asgardia, lebih daripada 100,000 orang telah memohon kewarganegaraan di laman web Asgardia. Setakat ini, ia telah menerima permohonan dari lebih 1.5 juta orang dari 200 negara.

Setelah dilancarkan pada tahun 2016, Asgardia menandakan kehadirannya di angkasa untuk pertama kalinya dengan melancarkan satelit Asgardia-1 dari Kemudahan Penerbangan Wallops NASA di Virginia pada bulan November 2017.

Nanorock, sebuah syarikat aeroangkasa swasta di Amerika Syarikat bertanggungjawab untuk pembangunan satelit Asgardia-1 ini.

Asgardia-1 adalah satelit bersaiz nano, hanya bersaiz sebuku roti. Salah satu tujuan misi angkasa ini adalah untuk menunjukkan kemampuan penyimpanan data pada pemacu cakera pepejal (SSD) di orbit Bumi rendah. Satelit Asgard-1 mempunyai SSD 512 GB yang kebanyakannya mengandungi gambar keluarga yang dihantar oleh kira-kira 18,000 anggota projek ini.

Pada masa depan, Asgardia merancang untuk membina penempatan koloni manusia di orbit Bumi kira-kira 100-200 batu dari permukaan Bumi. Ini mungkin dapat dicapai dengan mendirikan Stesen Angkasa Antarabangsa (ISS), yang akan menelan belan jutaan dolar dan oleh itu pada masa ini nampaknya tidak dapat dilaksanaka atas faktor kewangan.

Walaupun mengaku memiliki "bangsa" di angkasa, pihak United Nations (UN) atau negara lain di Bumi tidak pernah mengiktiraf Asgardia sebagai sebuah bangsa.

Igor Ashurbeyli mendakwa pasukannya bekerjasama dengan pakar undang-undang untuk mengemukakan idea ini kepada Majlis Keselamatan Pertubuhan Bangsa-Bangsa Bersatu dan untuk mendapatkan pengakuan rasmi untuk Asgardia.

Namun, menurut Joanne Gabrynowicz, pakar undang-undang angkasa, "Sebuah negeri harus mempunyai ciri-ciri ini: penduduk tetap; wilayah yang ditentukan, mempunyai pemerintah dan kemampuan untuk mengadakan hubungan dengan negara lain. Dan ia mesti diakui sebagai negara oleh negera lain”.

Syarat-syarat ini tentulah sukar dipenuhi memandangkan Asgardia tidak memiliki wilayah sendiri, setidaknya tidak di Bumi. Ada satu lagi rintangan besar untuk diatasi  iaitu Outer Space Treaty (OST) yang kini disokong oleh 110 negara termasuk semua negara besar seperti AS, Rusia, China, dll.

OST menghalang mana-mana negara untuk menuntut kedaulatan di angkasa dan juga menyatakan bahawa setiap kali negara atau syarikat dari negara itu menghantar kapal angkasa ke angkasa, misi angkasa tersebut menjadi tanggungjawab sesebuah negara.

Jadi, sebagai contoh, jika satelit yang dihantar oleh SpaceX atau NASA melanggar satelit Russia, Russia boleh meminta kerajaan Amerika Syarikat bertanggungjawab atasnya dan menuntut pampasan yang besar kerajaan Amerika Syarikat.

Idea untuk mewujudkan sebuah negara di angkasa di mana semua warga akan mendapat akses percuma ke angkasa, tanpa mengira bangsa, agama atau pendidikan mereka adalah idea yang menarik.

Namun, apabila dilihat dari segi teknikal, kewangan dan undang-undang, keseluruhan idea ini kelihatan seperti sebuah angan-angan kosong. Pada masa ini, negara ini hanya ada sebagai satelit mini yang tidak lebih besar daripada sebuku roti!


Mengapa Kanggaru Melompat Dan Tidak Boleh Berjalan Berlari?

Penampakan kanggaru pertama yang direkodkan berasal dari pedagang Belanda iaitu Francisco Pelsaert, setelah kapalnya karam di pantai Australia pada tahun 1629.

Menjelang tahun 1770, haiwan itu telah menjadi lebih terkenal kepada orang Eropah.

Menurut legenda, nama "kangaroo" berasal dari perkataan Aboriginal (orang asli Australia) yang bermaksud "saya tidak tahu", yang mana digunakan orang asli ini untuk menggambarkan haiwan menarik ini kepada penjelajah Inggeris, Kapten James Cook.

Haiwan ini yang ditangkap kemudiannya mula dihantar keluar dari tanah airnya ke London pada tahun 1791, sekaligus menjadikannya terkenal di seluruh dunia.

Kanggaru adalah haiwan dari keluarga Macropodidae atau macropodid, dinamakan bersempena kaki belakang yang besar.

Marsupial ini bersama0sama dengan possum dan koala membawa anak-anak di dalam kantung.

Hari ini, wujud lebih daripada 60 jenis macropodid ini, dari kanggaru kelabu dan merah hingga ke kanggaru-tikus bersaiz tapak tangan.

Bukti fosil yang berasal dari 25 juta tahun yang lalu mendedahkan bahawa nenek moyang kanggaru tidak bergerak dengan cara melompat.

Pada ketika itu, hutan hujan meliputi sebahagian besar Australia dan nenek moyang haiwan ini biasanya makan buah-buahan serta dedaun, dan boleh memanjat pokok.

Satu spesis yang masih wujud iaitu kanggaru pokok masih mendiami sebahagian hutan hujan di Papua New Guinea.

Oleh kerana iklim di benua itu menjadi semakin panas, hutan hujan berubah menjadi dataran berumput, membawa kanggaru ke daratan seperti yang kita lihat pada hari ini.

Jika anda lihat dengan lebih dekat pada kaki belakang kanggaru, anda akan dapat lihat bahawa jari-jarinya tidak simetri seperti kita.

Sebaliknya, kanggaru memiliki jari kaki keempat yang membesar pada setiap kaki.

Bermula dari dalam kaki, jari kaki pertama kanggaru adalah kecil dan mungkin tidak kelihatan.

Jadi kaki kedua dan ketiga juga kecil tetapi lebih besar dari jari pertama, dan kelihatan seperti bersambung tetapi memiliki kuku yang berasingan.

Yang paling menarik adalah jari keempat iaitu punca kepada aksi lompatan haiwan ini.

Tulang kaki kanggaru sejajar dengan jari keempat yang sangat besar ini, yang memungkinkannya untuk melonjakkan kaki dari tanah.

Menurut fosil-fosil, penyesuaian jari kaki keempat yang besar ini mendahului lompatan kanggaru, dan jari kelima memberi sokongan serta daya lonjakan tambahan pada lompatan.

Kekuatan lompatan kanggaru sangat bergantung kepada tendon elastik yang kuat di kakinya yang menyimpan tenaga untuk melompat.

Ia sama seperti jika anda duduk di atas spring. Jika anda tekan berat anda untuk memampatkan spring sekuat mungkin, anda akan melompat.

Dengan cara yang sama, setiap kali kaki kanggaru menjejak tanah, tendonnya termampat untuk mengumpulkan tenaga elastik untuk ia melompat semula.

Untuk menstabilkan gerakan itu, ekor kanggaru yang cukup besar bertindak sebagai pengimbang bagi kaki belakangnya.

Sekiranya anda melihat kanggaru melompat dalam gerakan perlahan, anda akan melihat ekornya bergerak ke bawah untuk bertemu dengan kaki belakang udara.

Dengan beralih dari kedudukan mendatar itu, ketika kaki berada di tanah, tujahan ekor ke bawah membantu mendorong kanggaru ke atas.

Kesan pengimbangan ini serupa dengan apa yang berlaku pada jongkang-jongket.

Hasilnya, kanggaru merah bergerak pada kelajuan purata 15 hingga 20 kilometer sejam serta mampu mencecah kelajuan maksimum 56 kilometer sejam. Satu tujahan lompatan boleh membawanya 7.6 meter ke hadapan dan 1.8 meter ke atas.

Jadi, apa fungsi gerakan aerobik haiwan ini? Semuanya melibatkan pemuliharaan.

Untuk mengetahui dengan tepat mengapa kanggaru melompat, penyelidik Terence Dawson meletakkan kanggaru di atas treadmill dan mengukur kelajuan serta pengeluaran tenaga haiwan ini.

Hasilnya? Pada kelajuan tinggi, lompatan kanggaru adalah antara kaedah perjalanan darat yang paling cekap tenaga dalam dunia haiwan.

Apabila kanggaru "memecut", ia tidak meningkatkan kekerapan lompatan tetapi meningkatkan jaraknya.

Semakin jauh jaraknya, semakin banyak tenaga yang dimanfaatkan pada otot dan tendon mereka setelah jatuh ke tanah.

Dengan jantung dua kali lebih besar daripada mamalia yang sama saiz dengannya, kanggaru mempunyai daya tahan fizikal yang kuat secara semula jadi.

Malah, sistem pernafasan haiwan ini beroperasi dengan lebih berkesan semasa melakukan "latihan" lompatan ini.

Gerakan mendarat dan melompat menyebabkan otot perut kanggaru menguncup dan mengembang, memaksa udara masuk dan keluar dari paru-paru tanpa mengeluarkan tenaga tambahan untuk melakukannya.

Apabila kanggaru perlu bergerak perlahan, ia menggunakan ekornya sebagai kaki kelima yang mengimbangi badannya, dan bergerak ke hadapan dengan kaki depannya yang lebih kecil.

Kangaru tidak bergerak menggunakan keempat-empat kakinya kecuali berenang kerana tidak dapat menggerakkan kaki belakang secara bebas antara satu sama lain.


7 Produk Paling Aneh Yang Dikeluarkan Jenama Terkenal Dunia

Produk menjadi identiti utama sesuatu jenama itu dikenali ramai. Sebut tentang sesuatu jenis produk, sudah pasti amat mudah untuk kita mengaitkan produk tersebut dengan jenama yang sudah terkenal.

Hubungan antara jenama dan produk ini sangat penting untuk dipelihara - jadi tidak menghairankan banyak syarikat membelanjakan berjuta ringgit hanya untuk membantu penjenamaan mereka ke atas sesuatu produk terus segar diingatan pengguna.

Namun ada juga masanya sesetengah jenama terkenal entah kenapa mampu mengeluarkan produk yang langsung tak berkait, malahan tak masuk akal produknya sehingga mampu membuatkan kita menggaru-garu kepala.

Anda biasa makan kentang putar KFC? Penulis agak gemarkannya. Pernahkah anda membayangkan apa akan berlaku kalau krim kentang putar itu atau sos berwarna coklat yang dicurah di atasnya; ditukarkan kepada lilin wangi?

Itulah idea yang difikirkan pengurusan KFC di United Kingdsom selepas mereka melancarkan lilin aroma kuah tersebut. Bagaimanapun, keluarannya terhad hanya 230 unit dikeluarkan. Hmm...boleh bayangkan satu bilik berbau kuah kentang putar.

Kekal dengan KFC lagi! Kami tak tahu apa yang cuba dilakukan oleh pengurusan KFC selepas meluluskan pengeluaran krim pelindung matahari SPF30 untuk kegunaan pembeli.

Apa yang membezakan krim keluaran KFC dengan krim-krim lain; pemakai yang memakainya akan mendapati bahagian yang disapukan krim tersebut akan berbau bak ayam goreng KFC yang terkenal.

Hanya membayangkan logo Colgate dicetak atas makanan sudah cukup memualkan, belum kita merasainya lagi.

Colgate melancarkan siri makanan sejuk beku yang dinamakan sebagai Colgate Kitchen Entrees pada tahun 1982, bagi pasaran Amerika Syarikat. Produk seperti lasagna daging dan salad dijual dalam kotak yang memaparkan logo Colgate secara besar-besaran.

Nasib baiklah Colgate tidak menjalankan eksperimen seperti apa yang cuba dilakukan KFC. Namun siri produk ini berdepan kegagalan teruk, besar kemungkinan kerana orang ramai takut hendak mencubanya.

Logo McDonald's sering dicetak atas baju untuk dijadikan hiasan. Tetapi mahukah anda baju yang dicetak dengan gambar burger Big Mac keluaran syarikat itu?

Mungkin anda nak dan anda adalah sasaran McDonald's di Sweden, selepas mereka melancarkan siri fesyen berorientasikan burger Big Mac.

Anda bukan saja boleh mendapatkan baju T, bahkan anda boleh membeli seluar, baju hujan, cadar dan but dihiasi ilustrasi Big Mac berulang.

Bagi peminat sukan, ESPN menjadi antara sumber utama paling berkaliber untuk orang ramai mendapatkan laporan terkini berkaitan sukan yang mereka ikuti.

Atas kredibiliti itulah ESPN melancarkan Mobile ESPN, sebuah peranti telefon yang akan menghubungkan terus peminat dengan pelayar kendalian mereka, bagi memastikan semua informasi diterima cepat.

Setiap satu unit Mobile ESPN dijual pada harga $300 dengan yuran langganan di antara $65 ke $225 sebulan. Mobile ESPN dikritik hebat, dihentikan perkhidmatannya tidak sampai setahun selepas pelancaran.

Bagi remaja sekolah yang baru nak belajar merokok, memiliki Zippo merupakan satu kebanggaan besar. Apatah lagi apabila ada pemetik api Zippo ni, kita boleh buat bermacam gaya 'cool' untuk menyalakan rokok.

Idea itu dipanjangkan lagi untuk cuba meliputi wanita, selepas Zippo melancarkan pewangi yang dinamakan sebagai Zippo The Woman pada tahun 2012, dengan bau bunga-bungaan harum. Bentuk botolnya?

Untuk yang terakhir, kami tinggalkan anda dengan siri produk paling aneh pada kami. Kami yakin anda tahu tentang Microsoft, gergasi pengkomputeran yang telah mengubah cara kita menggunakan komputer.

Tahukah anda pada tahun 2009, semasa pelancaran sistem operasi Windows 7 di Jepun - Microsoft dan Burger King telah bekerjasama melancarkan menu baru 'Windows 7 Whopper' di mana burger Whopper dihidangkan dengan 7 kepingan daging?

Sebelum itu, Microsoft juga melancarkan siri tisu tandas Windows Vista Ultimate lengkap dengan cetakan penerangan berkenaan fungsi perisian sistem operasi itu di atas kertas tandas tersebut.

Setiap kali Microsoft menganjurkan persidangan atau konvensyen melibatkan pembangunan perisian, mereka juga akan menghidangkan Microsoft Soda bermacam jenis perisa bagi menghilangkan dahaga peserta - secara percuma.

Berbeza dengan semua produk dalam senarai ini serta jenamanya yang agak di luar kebiasaan, ada dua produk yang layak dikatakan berjaya memecah stigma yang ada serta kekal menjadi relevan sehingga kini.

Yang pertama adalah usaha pengarah kilang syarikat pengeluar minuman keras Guinness yang mahu memudahkan semakan fakta tentang rekod-rekod dunia yang pernah dicatatkan, selepas dia gagal menemui jawapan kepada perbincangan yang disertainya.

Hasilnya syarikat Guinness menjemput beberapa orang penulis dan editor untuk mencipta kompilasi fakta dan figura yang bakal dijilidkan. Kini 'Guinnes Book of Records' kekal sebagai standard dalam pengumpulan rekod-rekod dicatatkan manusia.

Contoh kedua pula adalah Michelin Guide yang digunakan untuk mengklasifikasikan kualiti restoran yang ada. Pada awalnya Michelin Guide keluaran syarikat tayar Michelin hanyalah untuk mengumpulkan informasi berkenaan bengkel, senarai mekanik, hotel dan stesen minyak di Perancis bagi membantu pemandu.

Senarai mereka mula berkembang turut sama merekodkan restoran-restoran yang ada bagi memudahkan orang ramai berkunjung.

Melihat populariti senarai restoran dalam Michelin Guide, Michelin mula memberikan ulasan serta skor bintang kepada restoran yang baik kualitinya. Pada awalnya hanya restoran yang disyorkan akan diberikan satu bintang sebelum sistem skor mereka ditukarkan kepada 1, 2 atau 3 bintang.

Kini skor Michelin menjadi antara buruan utama restoran dunia. Dah dapat satu bintang pun dah cukup gah untuk reputasi restoran tersebut.

Begitulah kisah ringkas bagaimana sebuah syarikat minuman keras dan sebuah syarikat tayar, mula sinonim dengan fakta dunia serta kualiti restoran yang ada.


Siapa Sebenarnya Berhak Ke Atas Rangka Dinosaur Yang Ditemui?

Pada 4 Jun 2018, sisa-sisa tulang yang berkemungkinan besar dikenalpasti sebagai dinosaur pemangsa iaitu Allosaurus telah dijual kepada pembida tertinggi di rumah lelongan Aguttes di Paris, Perancis.

Dengan panjang 9.1 meter dan 70% lengkap, fosil ini tersangat berharga. Seperti semua fosil, tulang-tulang ini adalah "duta" dari zaman yang lebih awal.

Tulang makhluk yang ditemui itu menghembuskan nafas terakhir kira-kira 150 juta tahun dahulu di Wyoming, Amerika Syarikat.

Sehingga kini, sebahagian besar daripada rangka dinosaur yang ditemui biasanya terdapat di negara-negara seperti Argentina, Antartika, Chile, kawasan gurun di barat Amerika Syarikat dan juga beberapa kawasan di United Kingdom.

("Sue" - Rangka tyrannosaurus rex paling lengkap pernah ditemui setakat ini)

Rumah lelongan tahu bahawa terdapat ramai pembeli yang sanggup membayar dengan jumlah yang sangat tinggi semata-mata untuk memiliki karya prasejarah yang jarang dan penting secara saintifik.

Rumah lelongan Aguttes juga telah menjual rangka seekor lagi dinosaur pemangsa pada tahun 2016 dengan harga RM13 juta dan juga rangka  lengkap seekor gajah gergasi berbulu dengan harga RM2.6 juta.

Jumlah ini dilihatkan sangat kerdil jika dibandingkan dengan jumlah RM33.9 juta yang dibayar oleh Chicago Field Museum dan beberapa rakan korporat (seperti Walt Disney World Resort dan Ronald McDonald House Charities) pada tahun 1997, untuk memiliki "Sue" - rangka Tyrannosaurus rex paling lengkap yang pernah dijumpai manusia.

Sebelum anda boleh menjual, perlu ada pembeli. Perkara ini pernah dibincangkan dengan kesahan (undang-undang) pengumpulan fosil dengan P. David Polly, seorang profesor geologi di Universiti Indiana.

Selain tugasnya sebagai profesor di universiti, David Polly adalah presiden semasa Persatuan Paleontologi Vertebrata (SVP) antarabangsa, yang mempunyai lebih daripada 2,300 orang ahli.

Menurut David, undang-undang yang melibatkan fosil sangat berbeza dari satu negara ke negara lain.

"Di Amerika Syarikat, fosil yang ditemui di tanah persekutuan dianggap milik awam. Ia dipegang sebagai amanah bagi pihak awam oleh kerajaan persekutuan AS," kata David Polly.

Pada tahun 2009, Kongres AS meluluskan Undang-Undang Pemeliharaan Sumber Paleontologi, undang-undang yang secara rumusannya mengatakan bahawa ia milik dan harus diletakkan "di sebuah muzium."

Berdasarkan undang-undang ini, kebanyakan penggalian fosil di tanah persekutuan memerlukan izin, izin tersebut hanya dapat diperoleh oleh saintis yang berkelayakan, dan setiap spesimen yang dijumpai adalah milik orang ramai.

Para saintis di muzium dan pusat penyelidikan yang diiktiraf adalah pihak terawal yang mendapat akses terhadap fosil berkenaan.

Tanah asli Amerika dikecualikan kerana menurut Daftar Persekutuan AS, pengumpulan fosil di tanah ini jatuh "di bawah bidang kuasa pihak berkuasa suku."

Namun, menurut Thomas Carr, penasihat saintifik kanan di Muzium Penemuan Dinosaur Wisconsin dan pengarah Institut Paleontologi di Carthage College, semua ini tidak terpakai ke atas tanah persendirian.

Di atas tanah persendirian, kedua-dua akses ke tanah dan pemilikan fosil biasanya diberikan kepada sesiapa sahaja yang paling sanggup membayar kepada pemilik tanah.

Ini biasanya bermakna ia menjadi milik pemburu fosil komersial yang menjual spesimen kepada pengumpul swasta dan bukannya muzium dan institusi penyelidikan.

Itu memberikan perbezaan yang sangat ketara kerana seperti semua saintis, ahli paleontologi harus memastikan bahawa karya mereka dapat dihasilkan semula.

Untuk sesuatu fosil itu berharga dari segi saintifik, kedua-dua fosil dan konteks geologinya perlu didokumentasikan dengan sangat teliti serta ia perlua sentiasa boleh diakses oleh saintis pada masa depan yang mahu meneliti dan menafsirkannnya semula.

Dalam kes fosil yang ditemui di tanah persendirian, apa yang berlaku biasanya adalah yang sebaliknya.

Undang-undang adalah lebih longgar apabila melibatkan tanaman biasa dan fosil invertebrata seperti trilobit.

Orang awam dibenarkan mengumpulkan fosil ini "untuk kegunaan peribadi dalam jumlah yang munasabah" di tanah persekutuan tanpa perlu mendapatkan permit.

Walau bagaimanapun, sebarang fosil yang diambil dari tanah milik persekutuan "tidak boleh ditukar atau dijual" kemudiannya. Perlu diketahu bahawa undang-undang istimewa terpakai terhadap fosil dan lokasi tertentu.

Sebagai contoh, adalah menjadi kesalahan kayu membatu di Taman Negara Hutan Petrified di Arizona.

Di negara seperti Mongolia, fosil dinosaur dianggap sebagai sebahagian daripada warisan budaya bersama negara tidak kira di mana ia ditemui.

Ini bermakna ia tidak boleh dijual di pasar swasta dan memiliki fosil secara peribadi adalah tidak dibenarkan undang-undang.

Tetapi di AS, fosil yang ditemui di tanah persendirian adalah milik pemilik tanah.

Jadi jika warganegara AS menemui rangka dinosaur di kawasan milik mereka, mereka boleh menyimpannya, menjual atau mengeksportnya secara sah. Persoalannya adalah, patutkah ia dilakukan sedemikian?

Rangka dinosaur Allosaurus yang dilelong di Paris tersebut digali dari tanah persendirian antara tahun 2013 dan 2015.

Setelah mengetahui bahawa rumah lelong Aguttes merancang untuk melelongnya, Society for Vertebrate Paleontology menulis surat terbuka yang meminta organisasi tersebut untuk membatalkan penjualannya.

Namun ia tidak diendahkkan oleh Aguttes yang tetap menjualnya. Identiti pembeli tidak diketahui dan pembeli menyatakan bahawa rangka tersebut akan dipinjamkan ke sebuah muzium pada suatu ketika agar para penyelidik berpeluang mengkajinya.

Bagi komuniti saintifik dunia, jaminan ini tidak mencukupi kerana semakan semula merupakan aspek penting dalam paleontologi.

Sekiranya seorang pakar dinosaur menulis sesuatu mengenai fosil tertentu, rakan-rakannya mestilah berpeluang untuk mengkaji dan memeriksa spesimen itu sendiri.

Ini memerlukan akses yang terjamin ke atas fosil tersebut yang mana mungkin terbantut, bergantung kepada budi bicara pemilik.

Konteks geologi adalah satu lagi perkara yang perlu dipertimbangkan. Batu di mana fosil dijumpai adalah sama penting dengan fosil itu sendiri.

Untuk mengetahui berapa usia spesimen atau bagaimana persekitarannya, kita perlu mengetahui dari mana asalnya dan pembeli fosil persendirian mungkin tidak dapat memberikan maklumat ini kerana tanah tersebut bukan miliknya.

Universiti dan muzium awam biasanya tidak mampu memenuhi permintaan harga yang tersangat tinggi yang ditetapkan oleh pelelong dan pemilik fosil.

Kesemua faktor ini membuatkan kajian paleontologi terbantut dan memberikan kesan buruk kepada sains.


Bagaimanakah Penyedia Servis Dompet Digital (eWallet) Menjana Keuntungan?

Situasi pandemik COVID-19 secara tidak langsung menggalakkan orang ramai membuat pembayaran tanpa sentuh dengan kemudahan eWallet. Ianya sungguh pantas dan boleh dipautkan dengan akaun bank untuk kemudahan tambah nilai dengan hanya beberapa klik.

Mungkin anda perasan, sejak kebelakangan ini kemudahan dompet digital atau eWallet tumbuh bak cendawan selepas hujan. Antara servis eWallet yang popular adalah Touch ‘n Go eWallet, GrabPay, Boost, Maybank E-Wallet (MAE) dan banyak lagi.

Ianya tentulah satu persaingan yang baik, memberi kelebihan kepada pengguna kerana mereka mempunyai lebih banyak pilihan. Malah, servis-servis eWallet ini juga kerap membuat promosi contohnya pemberian rebet, cashback ataupun diskaun istimewa untuk pembelian di lokasi-lokasi tertentu.

Maka, timbullah persoalan. Mengapakah banyak syarikat yang berlumba-lumba memperkenalkan servis eWallet mereka sendiri? Jika pengguna tidak dikenakan bayaran untuk menggunakan kemudahan atau servis eWallet mereka, bagaimanakah mereka menjana keuuntungan?

Pihak Iluminasi cuba mencari sedikit maklumat mengenai perkara ini dan pendapat-pendapat di bawah ini adalah "kemungkinan jawapan" yang kami dapat berdasarkan daripada beberapa sumber yang kami letakkan pada bahagian kredit di penghujung artikel ini.

Ya! Sesetengah pihak berpendapat penyedia-penyedia eWallet kini masih belum membuat sebarang keuntungan. Jika anda perasan, syarikat eWallet berlumba-lumba memberi cashback, baucer, free gift dan seumpanya untuk menarik lebih ramai oran menggunakan perkhidmatan mereka.

Sesetengah pihak percaya bahawa kebanyakan eWallet kini menumpukan kepada perancangan pelan jangka masa panjang dimana pada masa kini, mereka hanya memfokuskan untuk membina pangkalan data pengguna yang besar semata-mata.

Sebilangan besar syarikat eWallet terkemuka terutama beroperasi pada model perniagaan yang memerlukan pengguna membuat pembayaran bulanan atau berdasarkan langganan iaitu perniagaan pengisian semula kredit, pembayaran bil dan perniagaan E-dagang.

Untuk setiap pengisian semula yang dilakukan melalui syarikat eWallet ini, pihak pemilik servis eWallet ini biasanya akan mendapat komisyen. Bayaran komisyen ini biasanya dibayar dalam 2 bentuk - peratusan tertentu daripada jumlah bayaran pengguna atau kadar rata tertentu untuk setiap transaksi.

Untuk pembayaran seperti bil elektrik, bil air, bil telefon dan seumpamanya, pihak pemilik eWallet akan membuat kerjasama dengan pihak penyedia perkhidmatan ini untuk bayaran komisyen pada kadar tertentu. Boleh jadi juga, pihak eWallet hanya mendapat wang daripada bayaran transaksi (transaction fee) yang dikenakan pada pengguna.

Seterusnya, berkenaan dengan perniagaan e-Dagang, syarikat eWallet yang menawarkan perkhidmatan ini memperoleh komisen untuk setiap penjualan atas nilai keseluruhan penjualan produk tertentu dari jenama atau penjual. Peratusan komisen berbeza untuk setiap jenis produk dan biasanya antara 0% hingga 20% dari nilai penjualan.

Antara 2 laman e-Dagang popular rakyat Malaysia adalah Lazada dan Shopee. Menariknya, kedua-dua laman ini turut memperkenalkan perkhidmatan eWallet mereka sendiri yang dikenail sebagai Lazada Wallet dan ShopeePay.

Walaupun penggunaan kemudahan eWallet ini terhad pada laman-laman tersebut sahaja (buat masa ini), ianya memudahkan pelanggan bagi membolehkan mereka membuat pembelian secara pantas. Maka, pelanggan tidak lagi log masuk ke akaun bank, menunggu nombor pengesahan dan menghadapi kemungkinan laman web bank tengah bermasalah.

Bagi menggalakkan pengguna menggunakan eWallet ini, ShopeePay misalnya kerap membuat  promosi memberi baucer "Free Shipping" kepada pengguna yang membuat pembayaran menggunakan ShopeePay.

Apabila pengguna memasukkan duit ke dalam ShopeePay, secara tidak langsung pihak Shopee sebenarnya "memaksa" pengguna membelli daripada laman web tersebut berbanding laman web lain. Selain pembelian, juga ShopeePay membolehkan pengguna memindahkan duit ke akaun pengguna lain.

Apabila pelanggan mendeposit wang mereka ke dalam akaun eWallet mereka, pihak syarikat eWallet ini akan meletakkan (mendeposit) wang anda dalam bank. Daripada simpanan ini, pihak eWallet berhak mendapat bayaran faedah atas wang tersebut.

Mungkin secara teorinya pendapat ini nampak tidak meyakinkan memandangkan bayaran kadar faedah yang diterima bukanlah tinggi. Namun, bayangkan sekiranya jumlah yang dideposit oleh pengguna mencecah ratusan juta ringgit, jumlah bayaran faedah yang diterima oleh pihak eWallet sudah tentulah banyak.

Pernah dengar ayat "Data is the new gold?". Dengan data-data pengguna yang menggunakan perkhidmatan mereka, syarikat eWallet boleh menjualnya kepada mana-mana pihak yang memerlukan perkhidmatan pengiklanan misalnya. Data ini penting bagi memastikan keberkesanan pengiklanan dimana iklan hanya disasarkan kepada kelompok pengguna tertentu sahaja.

Ambil contoh laman sosial Facebook, walaupun pengguna dapat menggunakannya secara percuma, kita sedia maklum bahawa Facebook menggunakan data yang diperoleh daripada pengguna untuk memudahkan para pengiklanan membuat pengiklanan bersasar kepada pengguna tertentu.

Realitinya, hanya syarikat eWallet sahaja yang benar-benar tahu bagaimana strategi mereka menjana duit. Walaupun pengguna boleh menggunakan eWallet secara percuma kita perlu sedar dalam era digital masa kini tiaada apa yang benar-benar percuma.


Budaya Pelik Isteri Menyusukan Suami di Afrika

Nafsu lelaki mempunyai 'ragam' tersendiri, khasnya bila melibatkan wanita dan seksualiti. Dalam dua isu ini, ramai kalangan lelaki sanggup melakukan apa saja demi memastikan kemahuan mereka tercapai.

Satu kisah paling menarik melibatkan nafsu liar kaum lelaki adalah melibatkan tabiat kaum lelaki di negara Uganda, mahu disusukan isteri-isteri mereka sama seperti bayi.

Tabiat itu yang berlaku secara sulit di kalangan ahli masyarakat mereka, hanya mula dibincangkan secara terbuka pada tahun 2018; mencetuskan perbalahan di kalangan ahli masyarakat Uganda sendiri.

Ini adalah kisah bagaimana lelaki Uganda percaya menyusu bagaikan bayi mampu memperkuatkan diri mereka, sehinggakan ada bayi kelaparan susunya habis ditelan bapa sendiri.

Pada 1 haribulan Ogos tahun 2018, Menteri Kesihatan Uganda (ketika itu) Sarah Opendi membentangkan kepada parlimen kritikan terhadap satu tabiat aneh kaum lelaki Uganda yang cuba didiamkan selama ini.

Wujud satu budaya dibimbangi semakin berkembang di kalangan lelaki Uganda yang gemar memaksa isteri-isteri mereka menyusukan mereka.

Apa yang dibimbangi oleh beliau dan kementerian yang diwakilinya ketika itu, berpunca daripada aktiviti ini banyak laporan diterima melaporkan insiden bayi-bayi kurang mendapat susu, sehingga kehilangan zat yang sepatutnya mereka perolehi.

Laporan-laporan yang diterima juga menunjukkan ramai pasangan memilih untuk memulakan pemberian susu formula kepada bayi mereka, pada usia lebih awal disebabkan ketiadaan susu ibu yang disedut licin suami.

Lebih melucukan, kes-kes wanita yang mengalami masalah jangkitan pada bahagian payu dara disebabkan oleh gigitan si suami juga skerap diterima pasukan perubatan.

Hasil kajian ringkas yang dijalankan kementerian kesihatan Uganda melibatkan beberapa daerah di negara tersebut, berjaya mengenalpasti budaya menyusukan suami ini berlaku secara berleluasa tanpa ada pihak cuba menanganinya.

Hanya selepas didedahkan di parlimen barulah perbincangan mengenai isu ini serta kesedaran berkenaan risiko amalannya, mula diutarakan secara lebih terbuka.

Berikutan pendedahan Opendi, sekumpulan penyelidik daripada Universiti Kyambogo dari Kampala, ibu negara Uganda beserta penyelidik dari University of Kent, Britain mula menjalankan penyelidikan berkenaan fenomena yang cuba didiamkan pasangan Uganda ini.

Faktor utama yang cuba mereka perhalusi dalam kajian peringkat awal, adalah untuk menjawab soalan kenapa amalan itu dilakukan pasangan-pasangan. Jawapan yang mereka terima amat mengejutkan serta mampu membuatkan anda tertawa.

Dalam laporan yang diterbitkan pada awal tahun 2020, mereka mendapati majoriti lelaki yang mahu disusukan isteri mereka sebenarnya memaksa isteri mereka melakukannya atas faktor kesetiaan dan simbol kasih sayang.

Isteri-isteri pula disebabkan takut atau bimbang suami mereka akan main kayu tiga, memilih untuk mendiamkan diri sehingga mengabaikan hak anak sendiri. Ada juga wanita yang bimbang dikasari suami, membiarkan sahaja tabiat suami walaupun sedar kesannya pada bayi.

Laporan itu menjelaskan di kalangan segelintir lelaki Uganda turut memaksa amalan ini pada isteri, disebabkan oleh kepercayaan mereka bahawa susu badan isteri mampu memberikan mereka tenaga dan memperkuatkan organ seksual mereka.

Ada juga individu yang percaya susu ibu jika diambil secara kerap mampu menyembuhkan penyakit seperti AIDS dan kanser.

Majoriti lelaki yang mengamalkan tabiat ini mengakui mereka merasa lebih tenang dalam hidup selepas disusukan. Ada yang ketagih, menjadikan tabiat itu satu keperluan setiap hari.

Satu penemuan yang membimbangkan kumpulan penyelidik adalah berkenaan ketiadaan usaha lebih serius pihak perubatan, khasnya mereka yang menerima kes bayi kurang zat - dalam membanteras amalan ini.

Beberapa orang doktor yang berjaya ditemubual pada awalnya cuba menepis soalan-soalan berkaitan isu ini, menafikan penularannya di kalangan ahli masyarakat.

Hanya selepas mereka didedahkan dengan hasil kajian serta kertas kerja yang turut sama melibatkan ahli parlimen dan kementerian, barulah pakar perubatan mula membuka mulut menceritakan pengalaman mengendalikan kes bayi kurang zat serta kes-kes kecederaan payu dara wanita, disebabkan oleh tindakan lelaki yang rakus mahu menyusu.

Lebih menyedihkan, kes-kes jangkitan pada mulut bayi disebabkan oleh kuman daripada mulut bapa yang kotor semasa menyusu, juga telah dilaporkan berlaku menular.

Beberapa daerah di Uganda berjaya dikenalpasti sebagai kawasan utama tabiat ini berleluasa secara sulit seperti di daerah Buikwe, di mana tabiat ini agak popular diamalkan.

Selain Uganda, amalan serupa juga dilaporkan berlaku di negara Tanzania dan Kenya. Bagi lelaki Tanzania, menyusu seperti bayi mampu membantu mereka pulih selepas mabuk.

Sementara bagi segelintir wanita di Kenya khasnya daerah Kakamega, banyak keluarga di sana mengamalkan amalan menetapkan satu buah dada wanita khas hanya untuk penyusuan suami - di mana anak dilarang daripada disusukan dengannya.

Mereka yang mengamalkan amalan ini percaya seandainya anak itu disusukan dengan buah dada yang dikhaskan untuk ayahnya, anak itu akan meninggal dunia serta membawa nasib malang pada ibu bapanya selepas itu.

Yang membimbangkan, amalan itu telah menjadi tradisi selepas sekian lama diwariskan generasi ke generasi di kalangan para ibu sendiri, yang berpegang kepada keperluan itu agar tidak memberikan sebarang kesan kepada anak mereka.

Sehinggakan setiap hari ada di kalangan ayah di Kenya yang perlu disusukan terlebih dahulu sehingga kenyang sebelum anak, bagi memastikan keluarga mereka terus kekal sejahtera.

The worrying findings of the male breastfeeding culture in Uganda


Kisah McDonald's Hampir Saman Pengeluar Kamus

Setiap tahun, syarikat pengeluar kamus akan mengeluarkan kemaskini terbaru yang turut menyenaraikan perkataan, frasa atau definisi baru bagi sesuatu perkataan. Kemaskini adalah perlu memandangkan bahasa sentiasa berevolusi dan bercambah.

Sebagai contoh, pandemik COVID-19 sahaja telah menyaksikan beberapa perkataan baru yang ditambah ke dalam kamus antaranya akronim COVID-19 itu sendiri. Malah, pandemik COVID-19 menyaksikan pihak Oxford English Dictionary terpaksa membuat kemaskini beberapa kali dalam beberapa bulan memandangkan terdapat penambahan dan perubahan perkataan.

Perkara ini sudah kami tulis dalam artikel terdahulu, Kesan Pandemik COVID-19 Terhadap Bahasa Inggeris. Seperkara yang penting yang perlu diketahui adalah keputusan menambah atau menyunting sesuatu perkataan dalam kamus bukanlah kuasa veto kumpulan penyunting pengeluar kamus ini, sebaliknya perlu merujuk kepada makna penggunaannya yang sebenar dalam masyarakat.

Pada tahun 2001, Oxford English Dictionary (OED) mula memasukkan istilah slanga "McJob" yang bermaksud "an unstimulating, low-paid job with few prospects, esp. one created by the expansion of the service sector".

Apabila diterjemahkan ke Bahasa Melayu, ia bermaksud "pekerjaan yang tidak memberangsangkan, bergaji rendah dengan sedikit prospek, biasanya dicipta untuk pengembangan sektor perkhidmatan".

Sudah tentulah perkataan ini adalah perkataan umum yang boleh digunakan untuk merujuk mana-mana pekerjaan yang memenuhi definisi tersebut antaranya pekerjaan yang dikhususkan  untuk pelajjar lepasan SPM yang mahu mencari duit sampingan sementara menunggu keputusan SPM.

Namun, penggunaan awalan "Mc" pada perkataan tersebut tidak disenangi oleh sebuah syarikat yang menganggap perkataan tersebut seolah-oleh dibuat untuk mereka. Siapa lagi kalau bukan syarikat rangkaian makanan segera popular dunia McDonald's.

Pihak Oxford English Dictionary memetik penggunaan istilah itu seawal tahun 1986. Ia mendapat populariti khususnya kerana penggunaannya dalam novel "Generation X" yang diterbitkan pada tahun 1991.

Istilah ini juga dimasukkan dalam Edisi ke-11 Merriam-Webster’s Collegiate Dictionary  pada tahun 2003. Kedua-dua definisi kamus ini tidak secara khusus menyebutkan McDonald's dalam definisi "McJob".

Bagi yang tidak tahu, kedua-dua penerbit ini - Oxford English Dictionary dan Merriam-Webster’s Collegiate Dictionary - merupakan penerbit terbesar kamus bagi dunia Bahasa Inggeris. Bagi Bahasa Melayu pula, kita mempunyai Dewan Bahasa dan Pustaka yang mengambil tanggungjawab ini.

McDonald's yang begitu sinobim dengan awalan "Mc" sudah tentulah tidak gembira  dengan penyenaraian perkataan ini dalam kamus. Malah, pada akhir tahun 2003, CEO McDonald's ketika itu, Jim Cantalupo, menulis surat terbuka kepada Merriam-Webster yang diterbitkan di Nation's Restaurant News.

Surat itu dengan jelas menyenaraikan alasan mereka mengapa pihak Merriam-Webster salah dalam mendefinisikan "McJob" seperti ini dan dengan lembut menyarankan agar perkataan tersebut dihapuskan daripada kamus.

Jim Cantalupo menyebut definisi terkini "McJob" merupakan gambaran yang tidak tepat mengenai pekerjaan sebagai pelayan di restoran dan tamparan kepada 12 juta lelaki dan wanita yang bekerja keras setiap hari di 900,000 restoran di Amerika.

Walaupun surat ini mendorong perdebatan terutamanya berkaitan stereotaip dan merendahkan pekerja perkhidmatan makanan, namun tidak ada yang berubah dalam dunia kamus. Perdebatan ini berlanjutan, khususnya di United Kingdom. McDonald's bahkan mengancam tindakan undang-undang dan eksekutif UK McDonald's menerajui petisyen agar definisi "McJob" tersebut tidak dikeluarkan, tetapi diubah.

Wakil Presiden Kanan McDonald's David Fairhurst berpendapat bahawa definisi baru itu harus "mencerminkan pekerjaan yang merangsang, bermanfaat dan menawarkan kemahiran yang berguna untuk seumur hidup.

Dalam erti kata lain, pihak McDonald's mahukan gambaran bahawa kelebihan bekerja bersama mereka seharusnya menggantikan definisi kamus yang sedia ada. Ianya seolah-olah McDonald's mahu menggunakan kamus menjadi agen propaganda mempromosikan mereka.

Mungkin kerana sedar bahawa bantahan yang dilakukan tidak memberikan sebarang perubahan, maka McDonald's mula mengambil langkah bijak menggunakan kempen pemasaran mereka untuk memanipulasi pemahaman orang awam mengenai maksud McJob.

Di seluruh United Kingdom, McDonald's mula memaparkan beberapa perkataan positif pada iklan mereka dengan awal "Mc" misalnya "McWords", "McFlexible", "McDiscounts" dan “McProspects". Tujuannya adalah untuk mengubah persepsi orang ramai yang mungkin terkesan dengan pengenalan perkataan "McJob" dalam kamus.

Malah, iklan dan bunting yang dipaparkan juga diakhiri dengan ayat yang bermaksud "lebih separuh daripada pasukan Eksekutif kami juga bermula dari restoran kami. Maka, tidak ada kekurangannya bekerja sebagai McJob"


5 Sejarah Di Mana Duit Hilang Nilainya

Sistem matawang merupakan satu standard yang diwujudkan tamadun manusia, bagi memudahkan urusniaga dan pertukaran dilakukan pada satu skala yang mudah difahami dan setara untuk semua orang.

Namun sebaik-baik mana pun sistem yang cuba dibangunkan manusia, pasti akan wujud kelemahan serta kelompongan yang berlaku; disebabkan oleh kecuaian manusia itu sendiri atau sifat tamak yang menguasai golongan pemerintah sehingga menjatuh atau boleh menghilangkan nilai yang digunakan ke atas matawang itu sendiri.

Berikut adalah lima sejarah ringkas dalam dunia moden, di mana matawang susut nilainya dalam nilai yang sangat besar atau lebih teruk; terus lupus nilainya sehinggakan ramai yang jatuh papa kedana sekelip mata.

Selepas kejayaan Jepun menjajah negara kita pada tarikh 15 Februari 1942, kerajaan Jepun mula memperkenalkan langkah bagi menggantikan wang kertas yang digunakan ketika itu kepada matawang ciptaan mereka.

Wang kertas baru Jepun yang dinamakan sebagai wang 'pokok pisang' akibat ilustrasi pokok tersebut pada wang $10 diperkenalkan di Tanah Melayu, Singapura, Borneo Utara, Sarawak dan Brunei untuk penularan bermula pada 23 Februari 1942.

Bagi meningkatkan kadar penggunaan matawang baru itu, Jepun memperkenalkan beberapa kaedah seperti pengenalan sistem loteri serta mewajibkan penduduk Tanah Melayu mendapatkan pas penduduk baru, di bawah kelolaan mereka yang hanya boleh dibayar dengan duit pokok pisang.

Bagaimanapun kegagalan kerajaan Jepun menjalankan dasar yang berkesan mengakibatkan wang tersebut susut nilainya, disebabkan oleh mudahnya untuk wang itu dipalsukan akibat ketiadaan nombor siri. Selain itu, kerajaan Jepun juga akan mencetak wang apabila perlu; mengakibatkan kadar inflasi meningkat dan nilainya menurun berbanding harga pasaran sebenar.

Selepas Jepun menyerah kalah, secara automatik wang 'pokok pisang' hilang nilainya.

Venezuela menjadi antara negara terbaru terkandas dalam situasi hiperinflasi akibat daripada kejatuhan harga minyak yang mendadak. Bermula pada tahun 2016, kadar inflasi di negara tersebut meningkat kepada konsisten sehingga mencecah 130,060% bagi tahun 2018.

Disebabkan masalah itu, kerajaan Venezuela di bawah pimpinan Nicolas Maduro memperkenalkan langkah drastik pada bulan Ogos tahun 2018 menggantikan keseluruhan sistem matawang berasaskan 'bolivar fuerte' dengan matawang baru 'bolivar soberano'.

Perbezaannya adalah 'soberano' akan dikira menggunakan nilai 1 ke 1,000 berbanding 'fuerte' yang menggunakan nilai 100,000 sebagai nilai mula, dengan tempoh transisi diperkenalkan di mana kedua-dua matawang akan digunakan serentak.

Bagaimanapun tambatan matawang baru mereka itu diletakkan pada nilai yang rendah berbanding matawang utama dunia, menurunkan nilai matawang sedia ada sebanyak 96% memaksa kerugian besar perlu ditanggung masyarakat mereka.

Selepas dua tahun, langkah yang diperkenalkan Maduro tetap gagal mengekang hiperinflasi dan aktiviti membeli barangan harian, masih memerlukan seseorang membawa berguni-guni wang kertas.

Dasar kerajaan Zimbabwe di bawah pemerintahan Robert Mugabe, yang memperkenalkan beberapa perubahan drastik ke atas sistem sosio ekonomi mereka merencatkan perkembangan negara itu sejak era 90-an.

Situasi itu diburukkan lagi dengan sekatan yang dikenakan ke atas negara mereka oleh Amerika Syarikat disebabkan oleh beberapa pelanggaran hak asasi manusia, yang didakwa Amerika Syarikat dilakukan oleh beberapa kelompok individu berkait dengan pemerintah Zimbabwe. Sekatan tidak rasmi itu bermula pada tahun 2002.

Kesan daripada kelembapan ekonomi yang teruk serta kegagalan mengurus dengan betul, mengakibatkan nilai matawang Zimbabwe mula terjejas sehinggakan kerajaan mereka perlu mencetak wang bernilai 1 trillion Z$ hanya untuk kegunaan harian.

Zimbabwe menghentikan penggunaan matawang mereka sendiri, mula menggunakan matawang asing khasnya USD dan wang Afrika Selatan bagi menstabilkan ekonomi mereka yang terjejas teruk akibat inflasi.

Situasi ini kekal sehinggalah pada bulan Jun 2019, apabila mereka memperkenalkan matawang 'Zimdollar' namun nilainya yang dikhuatiri tidak stabil, akan mengakibatkan pendapatan orang ramai mampu menurun secara mendadak.

Perubahan itu tetap tidak membantu menurunkan kadar inflasi negara mereka dengan kadar 837% dilaporkan pada bulan Ogos tahun 2020.

Bermula pada era 1950-an, kerajaan Brazil mahu menjayakan rancangan bagi membangunkan ibu negara mereka yang baru - dinamakan sebagai Brasillia. Demi mencapai hasrat tersebut, kerajaan mereka mula mencetak wang bagi digunakan sebagai dana projek besar-besaran itu.

Kesannya mula dirasai beberapa dekad selepas itu, apabila ekonomi Brazil mula menghampiri dengan kadar tahunan 235% pada tahun 1983. Situasi itu stabil sehinggalah pada awal tahun 1990, apabila kadar inflasi Brazil melonjak dalam tempoh 3 bulan pertama menyebabkan Brazil jatuh dalam situasi hiperinflasi.

Harga barangan mula melonjak berkali-kali ganda setiap minggu dalam tempoh beberapa bulan dan kerajaan Brazil terpaksa memperkenalkan kawalan harga yang berjaya menstabilkan harga; namun selepas kawalan ditarik, harga kembali mencanak naik.

Hanya pada tahun 1994 melalui beberapa taktik pengenalan unit kawalan harga serta penggunaan matawang baru pada 1 Julai 1994, barulah Brazil dapat mengawal penurunan nilai matawang mereka seterusnya membolehkan lebih 20 juta orang yang sebelum itu jatuh miskin - kembali kepada landasan sepatutnya.

Sejarah hiperinflasi di Jerman yang berlaku semasa era pemerintahan Republik Weimar pada tahun 1921, banyak membentuk mentaliti masyarakat mereka sehingga kini.

Bagi mendapatkan sumber kewangan untuk menampung perbelanjaan perang ketika Perang Dunia pertama, kerajaan Jerman bertindak melakukan pinjaman sebagai modal perang - berkeyakinan bahawa selepas menang perang, semua hutang kerajaan Jerman dapat dilangsaikan dengan mudah ekoran 'kejayaan' menguasai banyak ekonomi besar dunia ketika itu.

Tambatan matawang 'mark' ke atas nilai emas digantung bagi membolehkan nilainya didagangkan secara bebas, menurunkan nilai matawang mereka daripada 4.2 mark kepada 7.9 mark untuk setiap 1 dollar. Semuanya dilakukan secara sulit, selepas kerajaan Jerman bertindak memperkenalkan polisi penutupan pasaran saham serta tidak lagi mengsiytiharkan nilai matawang mereka.

Polisi itu yang berjalan demi perang mula dirasai kesannya pada tahun 1921 sebelum memuncak pada tahun 1923. Kos perbelanjaan harian keluarga yang sebelum itu 60 mark seminggu naik kepada 230 mark pada bulan November 1920.

Jerman tewas teruk dalam perang tersebut. Walaupun begitu pinjaman-pinjaman yang dibuat, masih perlu dilunaskan. Perancis yang menjadi pemiutang mula mengambil alih beberapa pelabuhan sebagai balasan.


Siapa Ultraman Ribut? Kenapa Dia Pandai Bersilat?

Ultraman Ribut atau nama lainnya di Jepun "Ributto" merupakan pahlawan Ultra dari Planet Nebula M78.

Ia merupakan Ultraman yang sangat unik, dihasilkan melalui kerjasama antara Les' Copaque Productions, pencipta Upin dan Ipin, dan Tsuburaya Productions.

Ultraman Ribut pertama kali muncul dalam episod 25 hingga 27 pada musim ke-8 dan episod 28 hingga 30 pada musim ke-9 Upin dan Ipin, serta membuat penampilan pertamanya di layar dalam Ultra Galaxy Fight: Hero Generasi Baru.

Ultraman Ribut berkongsi reka bentuknya dengan Ultraman sebelumnya yang lain, tetapi kebanyakannya mengingatkan pada Ultras era Showa.

Dalam penampilan animasinya, rekaannya mempunyai bayangan yang agak cybernetic dan mempunyai reka bentuk mesh gear.

Dia juga merupakan Ultraman pertama yang mempunyai corak palang pada beberapa bahagian badannya yang berwarna merah.

Walau bagaimanapun, butiran kecil ini tidak ada pada sut aksi langsungnya (live-action).

Walaupun berdasarkan Ultraman Showa dari segi reka bentuk, Ultraman Ribut memiliki kristal di tangan dan kakinya, seperti Ultraman yang baru muncul pada ketika itu di Jepun iaitu Ultraman Ginga.

Menurut pengarah mini siri, Kiochi Sakamoto, apa yang membuatkan Ultraman Ribut sangat istimewa adalah gaya bertarungnya yang unik.

Sebagai anggota "Pasukan Penyelamat Galaxy", Ultraman Ribut menggabungkan akrobatik dengan penggunaan teknik seni mempertahankan diri tradisional iaitu Silat yang berakar umbi dalam budaya Asia Tenggara.

Di Malaysia, terdapat sekurang-kurangnya 150 jenis gaya dan disiplin silat yang dikatakan terinspirasi oleh sifat dan elemen di sekitarnya, di mana setiap wilayah di seluruh negara mempunyai bentuk dan teknik tersendiri.

"Ultraman Silat" ini membuat penampilan pertama pada tahun 2015 dalam musim istimewa rancangan TV animasi tempatan popular, Upin & Ipin bersama-sama dengan pencipta siri Ultraman - Tsuburaya Productions.

Pada tahun 2019, Ultraman Ribut memasuki aksi langsung Ultraman sebagai watak rasmi memerangi jenayah yang mempertahankan kosmos dari makhluk jahat dan raksasa.

Satu ketika dahulu, Ultraman Ribut bekerjasama dengan Ultraman Max sebagai Pemerhati Tamadun.

Kedua-dua mereka pergi ke Planet Mikarito untuk menyiasat planet itu yang mengalami penuaan yang tidak normal.

Semasa menjelajahi gua-gua planet ini, kedua-kedua Ultraman ini menemui telur Maga-Orochi dalam keadaan terbuka.

Lebih teruk lagi, seekor raksasa Hellberus muncul dan mula menyerang Ultraman Max dan Ribut, memaksa kedua-dua Ultraman itu bertempur.

Ultraman Ribut dapat mengekang Hellberus dengan Strong Net miliknya, namun tiba-tiba Alien Sran muncul dan menyerang.

Disebabkan ini, pihak lawan memiliki kelebihan dalam kepantasan dan mengatasi Ultraman Ribut serta Ultraman Max lalu mengjangkitinya dengan Sel-Sel Gudis.

Dengan keadaan yang semakin melemah, Maga-Orochi berjaya menangkap Ultraman Max.

Dalam kata-kata terakhirnya sebelum pengsan, Ultraman Max mendesak Ultraman Ribut untuk melarikan diri.

Setibanya di tiba di Nebula M78, Ultraman Ribut melaporkan apa yang berlaku kepada Ultraman Zoffy, Ultraman Taro dan Ultraman Hikari.

Di sana, dia bertemu dengan teman masa kecilnya, Ultraman Sora, yang secara kebetulan kembali ke Nebula M78 pada waktu yang sama dengan Ultraman 80 dan Yullian setelah 80 berjaya memaksa Leugocyte untuk bersembunyi sebentar.

Setelah memberitahu mereka tentang keadaan Ultraman Max yang nazak, Ultraman Ribut diarahkan oleh Ultraman Taro untuk menuju ke Planet K78, sebuah planet yang digunakan sebagai tempat latihan.

Ketika tiba, Ultraman Ribut mendapati bahawa Ultraman Great dan Ultraman Powered sudah bersiap sedia untuk melatihnya.

Mereka harus melatih Ultraman Ribut dalam masa 3 hari sahaja kerana perlu kembali ke Planet Mikarito untuk menyelamatkan Ultraman Max.

Ultraman Great dan Ultraman Powered menasihati Ultraman Ribut untuk menggunakan kekuatan yang terpendam dalam dirinya.

Ultraman Ribut menuruti nasihat itu yang mana membuatkan kedua-dua Ultraman tersebut terkejut dengan kehebatannya.

Setelah latihan Ultraman Ribut selesai, Ultraman Great and Powered memberikan Penghalang Ribut dan Spreader Rod kepada Ultraman Ribut, melihatkan dia sudah bersedia untuk menggunakan kedua-duanya.

Dengan itu, Ribut kembali ke Nebula M78 untuk menerima penawar Gudis dari Ultraman Sora dan kemudiannya kembali ke Planet Mikarito untuk menyelamatkan Ultraman Max.

Ultraman Ribut sampai di Planet Liquitor dan menyelamatkan Ragon yang diancam oleh Peguila sebelum membunuhnya dengan Galaxium Blaster.

Dia kemudiannya menerima Ultra Sign dari Ultraman Taro, yang memberitahunya untuk membantu Ultraman Rosso dan Blu yang telah diserang oleh Etelgar.

Ultraman Ribut muncul dan mempertahankan kedua-dua Ultraman itu dengan Blocker Effect nya sebelum kedua-dua mereka dihentam oleh bola kuasa.

Ultraman Ribut kemudiannya memasukkan Etelgar ke dalam Strong Net, dan ketiga-tiga mereka melarikan diri.

Mereka kembali ke Nebula M78 dan Ultraman Ribut menerima satu lagi misi iaitu untuk mencari "seseorang".

Hasil dari maklumat Pasukan Penyelamat Galaxy, Ultraman Ribut menyerang ruang angkasa ajaib.

Dia menghampiri "gergasi biru" dan mendedahkan bahawa dia mengetahui identitinya, iaitu Ultraman Tregear.

Ultraman Ribut kemudiannya cuba untuk menahan Ultraman Tregear, namun tidak berjaya kerana kehebatan Tregear.

Selepas bertarung, Ultraman Tregear menghidupkan semula Ultra Dark-Killer dan Ultraman Zero Darkness. Ultra Dark-Killer membesar ke saiz gergasi dan mengamuk disebabkan oleh kekuatannya yang meluap.

Ultraman Tregear kemudiannya meninggalkan Ultraman Ribut yang sedang berlawan dengan dua raksasa Red King, sambil berkata bahawa dia akan sekurang-kurangnya "mengingati nama Ultraman Ribut".

Berat: Mikro hingga infiniti (Upin dan Ipin), 40,000 tan (Aksi-langsung)

Ultra Armor: Dari pertempuran dengan Alien Kilat, tubuh Ultraman Ribut telah menunjukkan bahawa ia dapat menahan suhu tinggi dan kalis api serta mungkin laser. Ini kerana tiada kerosakan terbakar setelah terkena pancaran api alien itu.

Kristal G: Kristal biru yang ada di tangan dan kakinya berfungsi mengawal tenaga Galaxium (Gyarakushiumu) di dalam dirinya. Ia digunakan untuk kebanyakan teknik Ultraman Ribut.

Penghalang Ribut: Senjata yang dipakai di lengan kirinya, di atas kristal lengan kirinya, digunakan untuk mendirikan penghalang.

Blocker Effect: Ultraman Ribut dapat membina perisai bulat tenaga biru untuk melindungi dirinya.

Perisai: Penghalang Ribut itu sendiri boleh mengembang dan dijadikan pelindung.

Spreader Rod: Batang tenaga yang dapat digunakan Ultraman Ribut dalam pertempuran.

Galaxium Blaster: Setelah mengecas Galaxium dengan memutar tangannya, Ultraman Ribut menembak tenaga yang dimampatkan sebagai Ultra Beam dalam posisi "L". Ia dapat menghancurkan raksasa dalam satu serangan.

Remote Cutter: Seperti Ultraman asli, Ultraman Ribut dapat menembak cincin tenaga untuk memusnahkan lawannya. Ia boleh berpecah menjadi beberapa bilah kecil.

Ribut Galaksi: Teknik yang digunakan dalam persembahan pentasnya. Dia mengumpulkan seluruh tenaganya dan melepaskannya sekaligus untuk membersihkan langit yang gelap sehingga cahaya matahari dapat sampai ke Bumi sekali lagi. Setelah menggunakan teknik ini, Ultraman Ribut menjadi tersangat letih.

Strong Net: Ultraman Ribut dapat menembakkan sinar yang dapat memerangkap raksasa di sebuah sfera.

Kilat Cahaya: Kristal Ultraman Ribut iaitu Kristal Galaxium mengecas tenaga dan melepaskan cahaya, menghalau kegelapan.

Letupan Cahaya: Seluruh badan Ultraman Ribut melepaskan cahaya terang, membebaskan dirinya dari kuasa gelap.


Pengajaran Dari Televangelist Kristian: Lambakan Program Realiti Dakwah di TV

Sudah tidak cukup jari kami untuk mengira berapakah jumlah rancangan realiti televisyen bagi mencungkil bakat-bakat pendakwah Islam generasi baru.

Sehinggakan ketika ini ramai di kalangan masyarakat kita yang dikenali dengan nama PU (pencetus ummah), Da'i, Imam Muda dan beberapa lagi gelaran yang diberikan seperti 'Ustaz Selebriti', pada 'graduan-graduan' rancangan ini walaupun majoritinya terkandas di peringkat awal.

Disebabkan bilangan yang agak ramai, nama-nama ini juga seringkali terpalit kontroversi sama ada bersifat peribadi mahupun lebih teruk; mula melibatkan masyarakat Malaysia amnya.

Lebih malang, apabila kita bercerita berkenaan persepsi terhadap kelompok yang menjadikan populariti gerakan dakwah sebagai kerjaya; situasinya hanya memerlukan seorang terpalit najis, yang akhirnya semua akan rasa tempiasnya.

Sebagai penonton yang hanya menonton di kaca TV, agak sukar untuk kami mengenalpasti apakah tujuan utama rancangan 'program realiti dakwah' ini diwujudkan di negara kita.

Jika itu hujahnya - maaflah; kita sudah ada ramai nama besar anak-anak tempatan yang menjalankan kerja dakwah. Belum diambil kira individu pendakwah yang hadir dari negara jiran kita turut sama berkongsi usaha mereka.

Jika ingin dikatakan mereka ini (nama-nama besar pendakwah) tidak lagi relevan di mata anak muda, pun turut sama boleh ditepis dakwaannya. Ceramah mereka nyata berjaya menarik minat setiap genap lapisan masyarakat kita, muda tua, kaya miskin hadir tekun bersila.

Adakah kita kekurangan pelapis pendakwah? Ini ada kemungkinannya, namun usaha melahirkan pendakwah generasi baru melalui aturan realiti rancangan televisyen merupakan satu perkara aneh. yang di luar kebiasaan.

Apatah lagi syarat yang dikenakan ke atas bakal calon peserta pula terlalu longgar bagi sesetengah rancangan, sehinggakan sesiapa saja boleh bergelar jadi pendakwah dalam kaca TV.

Dari mana datang idea menggunakan rancangan realiti televisyen untuk menghasilkan pendakwah? Untuk menjawab soalan itu, kita perlu merungkai kembali sejarah gerakan penyebaran Kristian beberapa dekad dahulu.

Untuk menceritakan berkenaan rancangan realiti TV berkonsepkan agama, tak sah untuk kita tidak membicarakan peranan yang dimainkan oleh satu kelompok yang diistilahkan 'televangelist', dalam mempopularkan kedudukan penyebaran agama Kristian menggunakan medium televisyen.

Sejarah penggabungan medium televisyen (serta radio) satu masa dahulu sebagai medium sebaran agama, dipopularkan sekitar tahun 1951 oleh seorang paderi bernama Fulton John Sheen yang ketika itu berkhidmat sebagai Bishop di Gereja Roman Katolik Rochester, New York.

Populariti beliau bermula sebagai seorang juruhebah radio yang mempunyai 4 juta pendengar, sebelum diberikan tugas menjadi hos kepada sebuah siri rancangan berjudul 'Life Is Worth Living' bermula tahun 1952.

Rancangan itu ringkas sahaja formatnya, hanya memaparkan Sheen berhadapan dengan kamera bercakap secara spontan tanpa bantuan skrip seolah penonton sedang duduk di depannya, dibantu papan hitam serta ilustrasi bagi memperjelaskan topik yang dibincangkan beliau.

'Life Is Worth Living' bertahan sehingga tahun 1957, mencabar populariti banyak rancangan hiburan era tersebut dan menjulang nama Sheen sebagai seorang pendakwah Kristian yang disegani serta seorang selebriti terkenal - setara dengan legenda hiburan terkenal Frank Sinatra.

Sheen bukan saja menjadi orang penting gereja malahan dia juga menjadi antara selebriti berpengaruh dalam industri hiburan, dicalonkan 3 kali dalam anugerah Emmy pada tahun 1953, 1954 dan 1957, memenangi anugerah personaliti terbaik dalam pencalonan kali pertama beliau.

Beliau meninggal dunia pada tahun 1979 pada usia 84 tahun.

Selepas perbincangan panjang selama berdekad lamanya di antara pemimpin tertinggi ajaran Katolik melibatkan perebutan hak mengebumikan beliau, akhirnya mereka  bersetuju untuk mengisytiharkan Fulton John Sheen sebagai salah seorang yang disahkan akan ke syurga, diberikan gelaran Santo.

Ini berdasarkan kepada keajaiban yang telah berlaku pada tahun 2010, selepas ibu bapa kepada bayi bernama James Fulton Engstrom yang mati semasa dilahirkan, mendapati bayi mereka hidup semula selepas memohon pertolongan kepada mendiang Sheen.

Berdasarkan peristiwa itu, gereja Katolik menetapkan tarikh 21 Disember 2019 sebagai tarikh Fulton John Sheen mula digelarkan sebagai seorang Santo (Saint) di kalangan penganut agama Kristian.

Sehingga kini, acuan yang ditinggalkan Sheen menggabungkan dunia dakwah dan selebriti terus digunapakai generasi pendakwah Kristian muda, sehingga merebak ke serata dunia.

Dalam masa yang sama, wujud kelompok golongan pendakwah yang mengkritik televangelist ini sebagai kelompok yang hanya mengejar populariti, menggunakan medan dakwah Kristian sebagai cara untuk memperbodohkan orang ramai demi kesenangan dunia.

Antara dakwaan paling dibimbangi berlaku pengkritik ini, adalah bagaimana kelompok televangelist sebenarnya dilantik dari luar struktur hirarki ajaran Katolik/Kristian yang telah ditetapkan, sehingga akan menyebabkan berlakunya penyebaran doktrin atau ajaran yang bertentangan dengan ajaran sedia ada.

Dalam zaman moden pula, kritikan paling kerap kedengaran pihak yang kurang senang dengan gerakan televangelist adalah disebabkan penggabungan elemen-elemen duniawi dan materialisme yang diterapkan dalam konteks ajaran Kristian, bagi memudahkan penerimaan masyarakat terhadap ajaran yang cuba diketengahkan.

Pada tahun 2013, pengenalan siri realiti TV 'Preachers of LA' dikritik masyarakat Kristian kerana cuba menormakan kehidupan mewah ibarat bintang-bintang rap terkemuka, sebagai sesuatu sasaran yang perlu cuba dicapai semua penganut Kristian.

Rumah agam dan kereta mewah, penerbangan kapal terbang persendirian yang ditaja pihak gereja semuanya dipaparkan secara terbuka bagi menzahirkan rasa kagum penonton, diharap teruja melihat seorang pendakwah mampu hidup senang sedemikian rupa.

Kritikan itu yang berakar umbi sekian lama sangat lantang disuarakan; sehinggakan wujud satu istilah khas disebut hanya untuk menentang usaha televangelist berdakwah; digelarkan sebagai 'Celebrity Christianity.'

Pasti ramai tidak jelas kenapa kami menulis panjang berkenaan gerakan televangelist Kristian - sedangkan sejak awal kita sebenarnya bercerita berkenaan Da'i, Pencetus Ummah, Imam Muda, Ustazah Solehah, Ustaz Selebriti dan sebagainya.

Ini kerana semua kritikan yang sering kita hamburkan kepada 'pendakwah-pendakwah Islam' di Malaysia ini sebenarnya hampir sama saja kisahnya dengan apa yang berlaku di kalangan televangelist Kristian di luar sana.

Ada ahli masyarakat kita mengkritik golongan pendakwah ini 'kaki demand', mengenakan bayaran tinggi, mahu dilayan seperti bintang rock yang semua kemahuannya perlu diikut. Disiplin tiada. Hidup mahu mengejar kebendaan. Jual muka. Guna 'pangkat' untuk publisiti. Selalu berhadapan masalah peribadi.

Persoalannya adalah - kenapa kita di Malaysia masih mahu giat mahu meneruskan usaha untuk melahirkan selebriti-selebriti pendakwah Muslim yang berpengaruh - walaupun kita sudah tahu kesan buruknya lama kelamaan akan menjadi lebih besar berbanding faedah yang masyarakat kita perolehi?

Yang lebih memilukan hati, hampir setiap bulan ada saja kontroversi berkait Da'i, PU atau Imam Muda yang jelas hanya meruntuhkan persepsi baik masyarakat kepada ikon-ikon yang cuba dilahirkan ini.

Kita boleh melihat sisi positifnya bagaimana ramainya pelapis pendakwah ditonjolkan serta dijulang sebagai ikutan, namun fokus kita harus kembali kepada platform atau kaedah mereka itu diangkat sebagai pendakwah yang berkaliber.

Wajarkah kita terus menggunakan siri realiti televisyen untuk melatih dan melahirkan pendakwah generasi baru yang akhirnya mula kabur identitinya, lebih bersifat selebriti dahulu, pendakwah kemudian?

Itulah yang telah berlaku kepada televangelist Kristian sehinggakan elemen duniawi mula diutamakan dalam mesej-mesej mereka selepas populariti mula menjadi aspek yang lebih penting untuk dimiliki.

Usaha untuk menggunakan televisyen bagi melahirkan pendakwah agama yang berkesan perlulah dilakukan dengan mengambil kira kekuatan peribadi pendakwah itu serta tahap kebolehan yang dimilikinya.

Jika pendakwah dirantai dengan skrip, ditetapkan apa yang perlu ditutur, apa perlu diajar setiap minggu sehinggakan dia sendiri hanyalah penyampai kepada sesuatu yang bukan datang dari hatinya - mungkin lebih baik format rancangan sedia ada dirombak semula atau dimansuhkan terus.

Jika dirasa ada keperluan diteruskan, perketatkanlah dahulu syarat pemilihan peserta itu.

Kita tidak mahulah Da'i, PU, Imam Muda dan sebagainya terus dicop sebagai golongan bermasalah yang sering terpalit kontroversi dalam segala aspek hidup seperti rumahtangga, kehidupan peribadi dan juga hubungan sesama manusia.

Berani guna gelaran di depan nama, hidup mestilah lebih berhati-hati. Seorang pendakwah haruslah keluar daripada acuan tabiat seorang selebriti.


Kisah Bagaimana 110 Orang Menang Loteri Yang Sama

Semua orang tahu bahawa kebarangkalian untuk memenangi loteri adalah tersangat sukar.

Dan bagi 2 orang untuk memenangi loteri yang sama bukanlah tidak pernah berlaku, namun sangat jarang.

Mungkin anda sangkakan bahawa ia mustahil, namun pernah berlaku di mana 110 orang memenangi loteri yang sama.

Secara purata, kebarangkalian untuk dipanah petir adalah 1 dalam 500,000, dan kebarangkalian untuk menang loteri adalah lebih daripada itu.

Dan bagi loteri tertentu, kebarangkaliannya adalah jauh lebih sukar iaitu 1 dalam 3 juta.

Jadi jika kebarangkalian ini dilihatkan sebagai sesuatu yang tak akan mungkin berlaku, bagaimana 110 orang berjaya memilih nombor kemenangan loteri yang sama?

Ketika keputusan nombor loteri pada 30 Mac 2005 dipilih, para pegawai loteri percaya bahawa penipuan besar-besaran sedang berlaku.

Walaupun hanya terdapat seorang pemenang jackpot bernilai RM56.3 juta, terdapat 110 individu yang memenangi hadiah kedua bernilai RM400,000 sehingga RM2 juta bergantung kepada nilai loteri yang dibeli.

Lazimnya, hanya 4 tiket sahaja yang dijangka akan memenangi pada peringkat 5 ini, membuatkan kemenangan ini adalah yang paling tidak masuk akal pernah berlaku dalam sejarah loteri.

Setelah beberapa siasatan dilakukan, pihak pegawai loteri mendapati bahawa tiada penipuan berlaku ketika 110 orang tersebut memenangi loteri, dan terpaksa membayar wang kemenangan.

Apa yang diketahui oleh mereka adalah para pemenang loteri tersebut memilih nombor yang sama, iaitu 22, 28, 32, 33 dan 39.

Rupa-rupanya, nombor-nombor tersebut diperolehi daripada fortune cookies yang dibuat oleh Wonton Food Inc. Syarikat tersebut menghasilkan 4 juta biskut yang dijenamakan di bawah jenama yang berbeza.

Dengan cara ini, nombor-nombor ini dipilih secara kebetulan oleh mereka yang bermain loteri pada hari berkenaan.

"Oleh kerana sistem melaporkan begitu ramai orang yang memilih 22, 28, 32, 33, 39 dan Powerball 40, kemungkinan kebanyakan daripada mereka bernasib baik dengan menuruti nombor dari fortune cookies berkenaan," kata Doug Orr, pengarah pemasaran dengan Persatuan Loteri Negeri-negeri yang berpusat di West Des Moines.

Nombor-nombor ini hampir memenangi jackpot bernilai RM104 juta, di mana nombor kemenangan tersebut adalah 22, 28, 32, 33, 39 dan Powerball 42.

Tiket loteri yang memenuhi 5 nombor pertama tetapi tersalah nombor Powerball masing-masing memenangi RM400,000, iaitu seramai 89 orang. Yang lain masing-masing memenangi hadiah RM2 juta.

Sebelum kejadian ini berlaku, tiket terbanyak yang memenangi hadiah Powerball peringkat kedua dalam masa yang sama adalah sebanyak 91 tiket iaitu pada 25 Ogos 2001.

Sebenarnya, fortune cookies bukanlah berasal dari China. Ia "dihasilkan semula" oleh seorang peniaga Jepun di San Francisco pada awal tahun 1900-an.

Ilustrasi dari Jepun pada tahun 1800-an menggambarkan wafer nipis dipanggang di atas arang batu.

Ketika wafer sedang dimasak, kertas "nasib" tersebut diletakkan di dalamnya dan dilipat.

Ia kemudiannya dijual oleh penjual jalanan kepada pelanggan yang lalu-lalang.

Ahli perniagaan Jepun itu kemudiannya mula menghidangkannya di restorannya bersama-sama dengan teh.

Apa yang peliknya adalah walaupun disajikan di restoran Cina di seluruh Amerika Syarikat, biskut ini tidak disajikan di China.

Malah, sebahagian besar daripada fortune cookies di dunia dihasilkan dan dimakan di Amerika Syarikat.


5 Pulau Kecil Yang Unik Dan Didiami Manusia

Setiap kali bercuti, destinasi pelancongan seperti pulau-pulau peranginan kerap menjadi pilihan orang ramai yang mahu ditemani pantai dan ombak yang menyegarkan.

Terdapat berjuta-juta pulau di dunia dengan setiap satunya mempunyai kisah unik dan sejarah misteri yang sangat menarik untuk dipelajari namun bukan semuanya sesuai untuk dijadikan kawasan pelancongan komersial disebabkan saiznya yang terhad.

Termasuklah lima pulau paling kerdil ini yang unik tetapi tak mampu memuatkan orang dalam kapasiti yang besar.

Seperti namanya, pulau kecil ini yang terletak di kawasan kepulauan Thousand Islands, New York, Amerika Syarikat merupakan pulau terkecil di dunia yang berpenghuni.

Pulau ini pada awalnya kosong tanpa binaan, sebelum sebuah keluarga bangsawan bernama Sizeland membeli pulau tersebut pada tahun 1950-an dengan tujuan untuk dijadikan lokasi percutian, lari dari hiruk piruk kehidupan kota.

Bagaimanapun, binaan kediaman kecil serta sebatang pokok yang ditanam di situ mula menarik perhatian pelancong untuk cuba mengunjungi tanah mereka - mengakibatkan suasana damainya mula terganggu.

Dikenali dengan nama Pulau Kelapa Dua satu masa dahulu, kerajaan Indonesia menukarkan nama pulau itu kepada Pulau Simping yang terletak di bahagian barat Kalimantan ini.

Berikutan kedudukannya yang tidak jauh daripada daratan, sebuah jambatan di bina bagi menghubungkan Pulau Simping - membolehkan orang ramai berjalan kaki ke pulau tersebut untuk menikmati keunikannya.

Tempat itu kini dijadikan kawasan rehat, ditemani beberapa batang pokok yang ada. Ada juga pengunjung yang datang ke situ membawa penyembahan berdasarkan kepercayaan mereka, memohon agar nasib yang baik melindungi diri dan keluarga mereka.

Dimiliki oleh orang asal Australia sebelum penyakit cacar menyebabkan populasi mereka menurun, pulau ini akhirnya diambil oleh oleh seorang pegawai kerajaan bernama Henry Cary Dangar sempena nama keluarganya pada tahun 1864.

Telah menjalani proses pemodenan serta menjadi salah satu tarikan utama pelancongan di kalangan masyarakat tempatan, kehidupan di Pulau Dangar jauh berbeza dengan hidup biasa masyarakat Australia.

Pulau tersebut tidak membenarkan penggunaan kenderaan berenjin, menyebabkan semua pengunjung perlu berjalan kaki atau berbasikal ke mana-mana. Untuk mengangkut barangan yang tiba di jeti ke bahagian pulau, penduduk di situ menggunakan kereta tolak.

Pulau Tiber dikenali dengan nama Isola Tiberina di kalangan penduduk tempatan, terletak di Rom, Itali. Pada awalnya, masyarakat di situ membina sebuah kuil bagi menyembah Dewa Helius yang dipercayai menjaga kesihatan manusia.

Berikutan sejarah itu, penduduk Pulau Tiber menukarkan tapak kuil tersebut kepada sebuah hospital pada abad ke 16 dengan pembukaan Hospital Fatebenefratelli serta sebuah gereja, terletak tidak jauh di sebelahnya.

Teknologi moden membolehkan pulau kecil sebesar 270 panjang dan 67 meter lebar itu dihubungkan dengan daratan melalui sebuah jambatan batu. Sehingga kini hospital itu masih beroperasi.

Berbanding dengan kesemua pulau dalam senarai ini, Pulau Bishop Rock merupakan pulau kedua paling kerdil dari segi saiznya selepas Pulau Just Enough Room. Pulau ini hanya mempunyai panjang 46 meter dengan lebar 16 meter.

Apa yang unik (dan menakutkan), Pulau Bishop Rock pernah digunakan sebagai penjara bagi menghukum pesalah, apabila pesalah yang dihukum mati akan ditinggalkan di pulau tersebut dengan sedikit bekalan roti sebelum dihanyutkan air.

Selepas beberapa insiden pelanggaran di antara bot dan pulau tersebut, kerajaan Britain membina sebuah rumah api pada tahun 1847, sebelum dihanyutkan. Rumah api kedua dibina siap pada tahun 1858 memudahkan pelayar mengesan kedudukannya.

Disebabkan oleh saiznya, akses petugas rumah api itu agak sukar kerana tiada tanah untuk berpijak jadi dia perlu memanjat dan menuruni rumah api itu dengan tali - dengan bot terikat di atas air.

Kini operasi rumah api di pulau tersebut dijalankan secara automatik tanpa perlu lagi petugas menguruskannya, memudahkan urusan membuka dan menutup lampu rumah api tersebut.

Petugas yang dilantik kini tidak lagi perlu duduk sendirian di tengah-tengah lautan tanpa teman.


Mengapa Kita Tak Makan Telur Ayam Belanda?

Telur ayam adalah makanan yang sangat biasa dan boleh didapati di semua kedai runcit. Sesetengah kedai juga menjual jenis telur yang lebih eksotik seperti telur burung puyuh dan telur itik.

Namun, jenis telur yang anda mungkin tak pernah lihat atau beli, adalah telur ayam belanda.

Anda mungkin pernah makan daging ayam belanda kerana ia boleh didapati di pasar raya atau anda boleh dapatkan di kedai sejuk beku.

Namun, pernahkah anda makan telur ayam belanda? Mengapa sukar untuk kita dapatkan telur ayam belanda?

Adakah kerana ia tidak boleh dimakan atau ia tidak sedap?

Telur ayam belanda bukanlah tidak baik untuk kesihatan. Ia boleh dimakan dan mempunyai rasa yang enak seperti telur ayam biasa.

Ia memiliki konsistensi berkrim yang sama dengan telur itik dan warna berbintik seperti telur puyuh.

Faktor terbesar yang membuatkan anda tidak dapat menikmati telur ayam belanda adalah disebabkan penawaran dan permintaan.

Sebenarnya, ayam belanda tidak bertelur sebanyak ayam biasa, malah bertelur dalam jumlah yang sangat sedikit.

Jadi, telur yang dihasilkan oleh ayam belanda digunakan oleh para penternak untuk mendapatkan lebih banyak ayam belanda.

Seekor ayam atau itik bertelur sekitar sebiji telur sehari, tetapi paling banyak ayam belanda bertelur adalah 2 biji seminggu.

Secara purata, seekor ayam bertelur sekitar 300 biji setiap tahun, namun purata ayam belanda bertelur adalah 100 biji setahun.

Ayam mula bertelur pada usia 19 minggu, dan disebabkan ayam belanda mempunyai jangka hayat yang lebih panjang, maka ia perlu membesar sehingga betul-betul matang untuk bertelur iaitu sekitar usia 32 minggu.

Ayam belanda jauh lebih besar berbanding ayam biasa, rata-rata memiliki berat 7.7 kilogram jika dibandingkan dengan ayam biasa sekitar 1.5 kilogram.

Malah, haiwan ini juga lebih memerlukan kos yang lebih tinggi untuk diternak dalam suasana kilang kerana ia memerlukan lebih ruang dan makanan daripada ayam biasa.

Sifat kekeluargaan ayam belanda juga memainkan peranan dalam hal ini. Ayam belanda lebih cenderung duduk di atas telur, melindungi dan mengeram telur. Sebaliknya bagi ayam biasa, ia kurang untuk melakukan ini disebabkan oleh evolusi selama beribu-ribu tahun.

Ayam biasa boleh bertelur dan kemudiannya langsung tidak mempunyai keinginan untuk mengeram telur untuk mendapatkan anak.

Kesimpulannya, kita bukanlah tidak dapat menikmati telur ayam belanda disebabkan ada konspirasi di sebaliknya.

Dari sudut pandangan makanan, telur haiwan ini tidak berbaloi untuk dihasilkan secara besar-besaran.

Namun ini tidak bermakna anda tidak boleh membeli telur ayam belanda kerana ia ada dijual, cuma tidak secara meluas.

1. Mengapa Telur Ayam Belanda Tidak Dijual Di Pasar Raya?


Inilah Rekod Perjalanan Terpanjang Menggunakan Motorsikal - Emilio Scotto

Cara yang paling mudah untuk mengelilingi dunia sudah pastilah dengan menaiki kapal terbang. Walau bagaimanapun, kosnya yang terlalu tinggi menyebabkan hanya segelintir sahaja mnusia yang berkemampuan untuk melakukannya.

Mengikut pihak Guinness World Records, rekod perjalanan palling jauh di dunia dengan menunggang motorsikal dipegang oleh seorang lelaki dari Buenos Aires, Argentina bernama Emilio Scotto. Menariknya, rekod yang dicatatkannya ini adalah untuk perjalanan yang dilakukan olehnya secara solo.

Emilio Scotto yang mencipta rekod ini bukanlah berniat daripada awal untuk mencipta rekod dunia. Sebaliknya, beliau hanya mahu merealisasikan cita-citanya sejak dari kecil mahu mengelilingi dunia.

Perjalanan luar biasanya ini dilakukan bersama dengan dengan motorsikal pertamanya, 1100cc Honda Gold Wing Interstate yang dibeli pada tahun 1980. Dalam tempoh 4 tahun, rekod perjalanan motorsikal tersebut hanyalah 30,000 batu (sekitar 48280.32 km).

Sebelum memulakan ekspedisi gila ini, Emilio Scotto tidak pernah sekalipun menjejakkan kakinya ke luar negara. Pada tahun 1984 dia berhenti dari pekerjaannya dan menjual semua barangnya untuk membiayai perjalanannya. Hasil daripada penjualan barangannya ini, beliau memperoleh $306.

Perjalanan ini dilakukannya tanpa sebarang penaja, kad kredit mahupun kenalan di negara asing. Namun, beliau tetap nekad memulakan perjalanan tersebut demi merealisasikan cita-citanya. Dengan menunggang motorsikal Gold Wing, beliau telah mencatatkan perjalana sejauh 485.000 batu dalam 10 tahun, mengunjungi 232 negara, pulau, jajahan dan negara-negara yang tidak merdeka yang mewakili hampir 99 peratus dari jumlah kawasan di dunia.

Pada bulan Januari 1985, ketika tiba di sempadan pertamanya dari sempadan timur Argentina ke Uruguay,  pegawai imigresen Uruguay tertawa besar melihatnya bersama motorsikal besarnya itu yang sarat dengan barang-barang. Beliau diperli membawa terlalu banyak barang seperti mahu mengelilingi alam semesta.

Kemudian, beliau menunggang dari Uruguay dan terus ke Brazil dan melalui kota Rio de Janeiro di mana di telah dirompak. Ketika itu, beliau hanya memiliki cukup sumber untuk melakukan perjalanan sejauh 600 batu ke utara ke Salvador.

Secara kebetulan, di sana beliau berpeluang menjalin persahabatan dengan seorang pemuda yang kebetulan berasal dari keluarga kaya dan dengan bantuan kewangan pemuda tersebut, beliau menuju ke utara sekali lagi.

Beliau juga terpaksa beberapa kali bertembung dengan ribut besar hingga akhirnya tiba di Amazon, hutan terpadat di dunia. Di sana, beliau diberitahu bahawa hutan itu tidak dapat dilalui dengan kendaraan dan beliau  harus kembali ke Argentina dan memulai perjalanannya ke Amerika Selatan menggunakan Lebuhraya Pan-Amerika di pantai barat.

Walau bagaimanapun, sekiranya beliau mengikuti cadangan tersebut, beliau perlu berpatah balik dan membuat perjalan sejauh 8.000 batu. Sudah tentulah ianya akan membazirkan masanya. Setelah puas mencari, beliau akhirnya terjumpa sebuah sungai yang dilalui kapal tangki.

Apabila menceritakan kembali detik tersebut, beliau mengatakan selain diri dan motorsikalnya, kapal itu turut membawa puluhan lagi penumpang yang dilihat seperti penjenayah. Sebahagian besar daripada mereka bukanlah oranng asli yang tinggal di hutan tersebut, sebaliknya penjenayah yang hidup dalam buangan negara masing-masing.

Pada malam tersebut, mereka pun bermainan kad terup. Antara barangan yang dipertaruhkan termasuklah wang, emas dan senjata seperti pisau dan pistol. Nasibnya baik apabila menang kesemua 5 pusingan. Pemain-pemain lain tidak berpuas hati hingga menimbulkan ketegangan dan menuduhnya menipu sehingga salah seorang daripada mereka mengacukan pistol padanya.

Tidak mahu diapa-apakan, beliau bsersetuju untuk memulangkan kesemua barangan yang dimenanginya. Malangnya, mereka bertambah berang kerana perbuatan itu umpama memerli mereka. Keesokan harinya, apabila sampai ke sebuah jeti, salah seorang lelaki yang dipercayai ketua penjenayah-penjenayah tersebut menyerahkan satu gumpalan kertas kepadanya.

Lelaki itu menjelaskan, mereka sebenarnya sengaja membiarkan beliau menang supaya beliau mendapat duit tersebut untuk membiayai perjalanannya. Menurutnya lagi, mereka sebenarnya hanya bergurau pada malam sebelumnya dan mendoakan keselamatannya dalam perjalanan. Tambahnya lagi, dengan membantunya, sekiranya beliau berjaya mengelilingi dunia, ia umpama mereka juga telah mengelilingi dunia bersamanya walaupun mereka tidak boleh keluar daripada hutan tersebut.

Dalam perjalanannya, Emilio Scotto menceritakan beliau telah  beberapa kali dibantu oleh penduduk setempat. Antaranya yang diingatinya adalah di Honduras apabila tayar belakang motornya tiba-tiba pancit. Beliau berjaya membuka tayar tersebut pada siangnya dan menjelang malam, tiba-tiba 2 orang lelaki muncul dan mereka menawarkan untuk membawa tayarnya ke kampung mereka untuk diperbaiki.

Beberapa waktu setelah tengah malam, mereka kembali dengan roda dan tayar yang diperbaiki dan bertanya apakah beliau memerlukan apa-apa lagi dan menolak pembayaran atas kerosakan tayar tersebut. Malah, salah seorang daripada mereka turut menjemputnya ke sebuah rumah tamu di mana beliau boleh bermalam.

Melintasi sempadan antara Mexico dan Arizona, beliau tertarik akan keramahan pengawal imigresen, kebersihan Amerika dan keadaan lebuh raya yang luar biasa.

Emilio Scotto juga tiba di benua Afrika dimana beliau merancang untuk melawat kesemua 55 buah negara di sana. Beliau tiba di Afrika Utara di pelabuhan Tunis sebelum mendapati dirinya dikelilingi oleh lautan pasir gurun Sahara. Perjalanannya disana dilakukannya di trek keras, kering dan berbatu yang tidak ditandai dengan papan tanda selain cuaca yang terlalu panas.

Beliau berfikir beberapa kali untuk kembali dan membatalkan misinya melawat semua negara di benua tersebut. Pernah satu kali, Sirocco iaitu ribut pasir gurun menyerangnya sehingga cermin di topi keledarnya tercabjd dan motorsikalnya tenggelam dek ribut  pasir tersebut.

Beliau hampir menjadi sup manusia semasa melawat ke sebuah kampung. Ketika itu, dia dibawa ke sebuah pondok dan diberikan mangkuk berisi cairan yang tidak diketahuii. Beliau teringat kata-kata seorang rakannya di Senegal  yang telah memperingatkan bahawa beberapa bahagian di  Afrika masih mengamalkan kanibalisme.

Mereka menjerat mangsa mereka dengan minuman keras. Dalam usahanya untuk melepaskan diri, percikan minuman tersebut telah memasuki mulutnya menyebabkannya mula terbatuk-batuk tanpa kawalan. Beliau berjaya melepaskan diri, mencapai motorsikalnya dan memecut dengan laju.

Sebelum memulakan perjalanannya mengelilingi dunia, beliau sudah pun memiliki seorang teman wanita bernama Monica. Ketika sampai di perbatasan antara Turki dan Iran, beliau menelefonnya dan mereka bertemu di India dan berkahwin di New Delhi.

Ketika menghadapi masalah di Dhaka, Emilio Scotto dan Monica ditawarkan sebuah bilik percuma di sebuah hotel mewah. Ketika itu, kedatangan pelancong ke sana sangat jarang sehingga pengurus hotel memanggil sidang media. Restoran memberi makan  kepada pelancong secara percuma dan oran tempatan mengundang mereka ke rumah mereka untuk tinggal atau berkunjung.

Honda dari Bangladesh membaiki kerosakan motorsikal mereka secara percuma dan Emilio Scotto dan Monica akhirnya mengucapkan selamat tinggal dan menuju ke Asia Tenggara Australia dan kepulauan Pasifik Selatan.

Di Greenland, beliau mendapat pengalaman memakan daging ikan paus mentah, apa yang dikatakannya adalah hidangan paling tidak sedap di dunia. Beliau kemudian kembali di Amerika Syarikat dan Mexico lagi dan menerima rawatan VIP di Cuba.

Seterusnya, beliau ke 27 pulau Caribbean dan Guyana. Setelah Suriname dan Kepulauan Galapagos, Emilio Scotto berjalan melalui Bolivia dan Chile, dan akhirnya pulang ke Argentina, di mana dia mendapat saman lalu lintas terakhir perjalanannya itu.

Setelah 10 tahun, 2 bulan dan 19 hari, perjalanannya mengelilingi dunia akhirnya selesai. Beliau menceritakan perjalanannya dalam buku 224 halaman yang digambarkan dengan fotonya, The Longest Ride: My Ten-Year 500,000 Mile Motorcycle Journey, yang diterbitkan pada tahun 2007.


8 Perkataan Inggeris Yang Kelakar Bila Disalahertikan

Mempelajari bahasa Inggeris ni satu perkara yang membingungkan sebenarnya, bagi mereka yang baru bertatih nak belajar.

Ini kerana dalam tatabahasa Inggeris, satu perkataan mampu mempunyai beberapa makna serentak dan maknanya pula, bergantung kepada situasi di mana perkataan itu digunakan, dikategorikan sebagai 'homograf'.

Bagi mereka yang dah biasa, tak apalah tapi bagi individu yang kurang mahir, penggunaan homograf takut-takut mampu menimbulkan kekeliruan pula. Berikut adalah 8 homograf sama ejaan dan mempunyai variasi makna yang berbeza-beza.

Jangan lupa pula, 'bat' turut sama merujuk kepada kayu pemukul sukan besbol sertaboleh juga digunakan sebagai kata kerja bagi merujuk kepada perbuatan memukul.

Lebih mengelirukan, 'bat' juga digunakan untuk menjelaskan perbuatan melirik mata apabila kita tertarik kepada seseorang melalui frasa 'batting my eyes.'

Bagi kanak-kanak generasi terdahulu, 'fun fair' adalah peluang untuk bersuka ria di mana kita boleh cuba bermacam permainan.

Bila dah besar, kita dihujani pula dengan iklan 'fair skin' untuk memujuk kita yang berkulit gelap, supaya cuba membeli krim pemutih kulit.

Yang jadi masalah, bila ada kawan kutuk kita kulit gelap sampai bergaduh, nak berdamai kita akan salam sambil kata 'kosong-kosong. Fair ya?' kononnya semua pihak berpuas hati, adil.

Seperti adik-beradiknya 'fair' yang bermula dengan huruf F juga, 'fine' turut membawa beberapa makna berlainan.

Yang pertama mewakili kehalusan atau tahap kualiti sesuatu produk atau kraf. Semakin berkualiti, dianggap produk yang 'fine.'

Selain itu 'fine' juga boleh digunakan sebagai sejenis lagi kata sifat, merujuk kepada sesuatu yang halus seperti mee, bihun atau 'finely chopped meat', maknanya daging yang dicincang halus.

Satu lagi 'fine' yang selalu buat orang bersedih, adalah apabila kita kena 'fine' atau denda/saman bila melakukan sesuatu kesalahan kecil.

Penggunaan 'fine' juga boleh digunakan apabila seseorang nak menggambarkan perasaan atau keadaan dirinya ketika itu.

Frasa "I am fine" bermaksud 'saya baik-baik saja.' Sementara 'FINE!' akan disebut bila kita dah menyampah dengan seseorang atau sesuatu situasi.

Perkataan 'row' dalam lagu tersebut adalah kata kerja yang mewakili perbuatan mendayung sampan. 'Row' juga boleh merujuk kepada corak barisan yang ada, seperti 'a row of books' atau 'that row of shopshouses.'

Selain itu, 'row' juga membawa makna pertengkaran yang berlaku di antara dua atau lebih individu.

Sebab itulah kita perlu tahu ayat 'I had a row today with the boss!' bukanlah bermaksud hari itu dia mendayung sampan dengan majikannya.

Kita semua biasa menggunakan 'object' atau objek bagi mewakili sesuatu bahan atau benda berbentuk fizikal yang boleh kita pegang.

Bagaimanapun, 'object' juga dalam bahasa Inggeris boleh digunakan untuk merujuk kepada sasaran atau matlamat yang telah ditetapkan. Sebagai contoh 'the object of the game is to score more goals than your opponents.'

Yang jadi keliru, 'object' juga boleh digunakan sebagai kata kerja untuk membantah sesuatu dengan ayat contoh seperti 'I object to be wedded to her as I like someone else!'

'Kami sebagai penulis Iluminasi, merasakan diri kami cool.' Dalam contoh tersebut, istilah 'cool' digunakan sebagai slanga untuk menunjuk betapa hebatnya seseorang.

Walaupun begitu, makna di atas sebenarnya menyimpang sedikit dari segi makna asalnya disebabkan penggunaannya yang tidak rasmi.

'Cool' dalam bahasa Inggeris boleh merujuk kepada sifat seseorang yang tenang ('he is always cool dan calm'), tona warna ('let's paint our house with cool colours'), jenis pakaian ('always wear cool cotton during the summer') atau reaksi ('his singing had a cool reception').

'Cool' mempunyai banyak makna jadi pastikan anda menggunakannya dengan betul.

Istilah 'left' mempunyai makna yang sangat jauh berbeza di antara kedua-duanya, jadi pastikan anda tidak terkeliru.

Kita biasa guna istilah 'left' untuk mewakili belah kiri kita atau sebagai penunjuk arah yang mewakili kiri.

Selain itu, 'left' juga bermakna ditinggalkan atau diabaikan seperti contoh 'she was left by her husband' atau 'my fiancee left me for another man.'

Nak tahu kenapa 'left' digunakan untuk menggambarkan insiden ditinggalkan? Baca artikel kami ini.

Jangan ingat 'school' hanya merujuk kepada sekolah saja ya! 'School' sebenarnya membawa beberapa makna berbeza.

'School' atau sekolah boleh merujuk kepada sekolah berbentuk fizikal, iaitu bangunan sekolah sendiri atau satu unifikasi persamaan yang berlaku di kalangan individu, biasanya digambarkan sebagai 'school of thoughts' atau 'school of idea.'

'School' juga merujuk kepada sekumpulan ikan yang berenang di lautan beramai-ramai ('school of fish.')

Istilah ini juga boleh digunakan sebagai satu bentuk kata kerja.

Ayat contohnya seperti 'he is being schooled by the teacher', diguna bagi menggambarkan perbuatan seseorang 'menyekolahkan' seseorang yang patut diajar.

Oleh sebab itulah kita di Malaysia pun akhirnya terbiasa menggunakan 'sekolah' sebagai slanga dengan ayat 'habislah dia, kena sekolah lagi dengan ayah dia!'


7 Teknologi Yang Diinspirasikan Daripada Haiwan

Tuhan menciptakan setiap makhluk di dunia ini dengan pelbagai keunikan masing-masing. Manusia diberikan akal fikiran agar kita boleh berfikir baik buruk sesuatu perkara. Akal fikiran ini jugalah elemen utama yang membezakan kita dengan haiwan.

Sekiranya kita benar-benar menghayati dan mengkaji haiwan, tumbuh-tmbuhan dan hidupan lain di sekeliling kita, sebenarnya banyak perkara yang dapat kita pelajari. Malah, dalam bidang sains juga para saiintis telah membuat banyak penemuan menarik yang diiinspirasikan daripada haiwan dan tumbuh-tumbuhan.

Pernahkah anda dengar mengenai Shinkansen, kereta api terlaju di Jepun? Bagi yang tidak tahu, teknologi pembuatan di sebaliknya diiinsprasikan daripada burung hantu, penguin dan burung raja udang. Perkara ini pernah  kami tulis dahulu dalam artikel Inilah Kereta Api Laju Shinkansen Yang Terinspirasi Daripada Haiwan Dan Alam Sekitar.

Selain itu, sebenarnya banyak lagi teknologi yang sudah terhasil diinspirasikan daripada haiwan. Kali ini, pihak ingin berkongsi 7 daripadanya.

Jarum suntikan sememangnya satu yang menyakitkan, tidak kira bagi kanak-kanak mahupun orang dewasa. Sama anda untuk mengambil darah atau memasukkan cecair (ubat, vaksin dll) ke dalam tubuh badan, jarum suntikan sememangnya mengerikan.

Cuba fikir, apabila seekor nyamuk "menggigit" anda, pernahkah anda merasa sakit? Anda hanya merasa gatal apabila nyamuk tersebut sedang menyedut darah anda bukan? Para saintis menggunakan keupayaan menggigit nyamuk ini untuk membuat jarum kurang menyakitkan bagi manusia.

Para penyelidik dan jurutera di Universiti Kansai di Jepun mengambil inspirasi dari jarum nyamuk (disebut proboscis) untuk merekebantuk jarum khas. Jarum yan dicipta juga sedikit bergetar pada sekitar 15 Hz, meniru gigitan sebenar yang memudahkan kemasukan jarum ke dalam kulit dan mengurangkan rasa sakit. Ujian telah membuktikan bahawa jarum ini berfungsi dengan sempurna.

Haiwan berkulit keras bawah laut ini telah memberi inspirasi kepada saintis untuk membuat salah satu pelekat terkuat di pasaran. Para penyelidik telah berjaya mengkaji bagaimana haiwan ini mampu melekat kuat pada permukaan basah dan telah mereplikasinya menjadi pelekat untuk penggunaan komersial.

Para penyelidik ini kemudiannya mencipta model polimer biomimetik yang mengandungi protein dengan asid amino DOPA, yang memberikan lekatan gam. Dalam kajian yang diterbitkan dalam jurnal ACS Applied Materials and Interfaces, saintis mendapati bahawa gam ini menunjukkan 10 kali lebih baik daripada pelekat komersial lain ketika digunakan untuk mengikat aluminium yang digilap.

Pernahkah anda terfikir bagaimana burung belatuk dapat menghancurkan batang pokok sepanjang hari dan tidak menghadapi masalah pada kepalanya? Ini kerana tengkorak mereka mempunyai penyerap hentakan semulajadi dan para saintis mengambil inspirasi daripada reka bentuk semuljadi haiwan in untuk mereka bentuk kotak hitam pesawat.

Seperti yang anda tahu, "kotak hitam" merupakan peralatan wajib yang mesti ada pada mana-mana pesawat. Ianya merakamkan segala data penting yang boleh digunakan oleh pasukan penyiasat sekiranya  berlaku kejadian tidak diingini pada pesawat tersebut.

Para penyelidik dari University of California, Berkeley, menggunakan video dan CT scan burung belatuk dan mendapati bahawa tengkorak haiwan ini mempunyai empat struktur yang menyerap kejutan mekanikal dan paruhnya juga mempunyai bahagian yang dipenuhi dengan cairan seperti span dan serebrospinal yang berfungsi untuk menghalang getaran dan gegaran otak. Para saintis menggunakan idea untuk membuat  perakam penerbangan atau kotak hitam yang benar-benar tahan lasak. .

Burung Madu memiliki kemampuan untuk terbang ke belakang dan melayang di tempatnya yang menjadikannya serupa dengan helikopter. Penyelidik dari Universiti Stanford dan Universiti Wageningen menerbitkan satu kajian setelah mengesan daya kilas dari sayap 12 spesies burung Madu.

Kumpulan penyelidik ini mendapati bahawa nisbah panjang sayap burung dengan lebarnya menentukan kemampuan mereka untuk mempertahankan daya melayang.

Khususnya, burung Madu dengan nisbah aspek yang lebih besar (3.5 hingga 4.0 untuk burung Madu) menggunakan daya tenaga yang lebih sedikit. Para jurutera berharap dapat menggunakan maklumat ini dalam reka bentuk helikopter.

Para saintis mendapati bahawa ikan Kod Artik telah mengembangkan mekanisme evolusi agar mereka tidak membeku di perairan ais yang mereka tinggal.

Ikan Kod tidak membeku kerana mereka mempunyai protein antibeku (secara harfiah disebut glikoprotein antibeku) yang beredar di dalam darah mereka untuk memastikannya berada dalam bentuk cecair dan bukan ais.

Penenemuan ini memberikan inspirasi kepada para penyelidik di Universiti Warwickkk untuk membuat polimer baru untuk mengekalkan darah dalam bentuk cecair yang dikenali sebagai alkohol polivinil yang bertindak seperti antibeku dan mencegah pembekuan darah yang dapat membunuh sel.

Haiwa ini mungkin menjadi kunci untuk meningkatkan alat bantu penglihatan bagi manusia. Gecko adalah salah satu daripada segelingtir haiwan yang dapat melihat warna pada waktu malam, dan penglihatan mereka juga 350 kali lebih sensitif daripada manusia.

Penyelidik dari Universiti Lund mendapati bahawa haiwan ini hanya mempunyai kepadatan kon yang lebih tinggi di retina mereka, yang bermaksud mereka dapat mengesan gelombang cahaya yang lebih spesifik.

Penyelidik berharap penemuan ini dapat meningkatkan kemampuan dan kualiti lensa kamera dan juga penciptaan lensa sentuh multifokal pada masa akan datang.

Para saintis di MIT telah meniru bulu memerang dalam sebuah kajian yang diterbitkan dalam jurnal Physical Review Fluids. Mereka mencipta kain khas yang menyerupai bulu yang menggunakan mekanisme yang sama dengan memerang untuk mengekalkan kehangatan badan.

Bagi yang tidak tahu, wetsuit berlainan daripada pakaian renang biasa. Wetsuit dipakai untuk mengekalkan kehangatan badan, seterusnya mengelakkan badan menjadi terlalu sejuk. Pakaian ini biasanya dipakai oleh individu yang terlibat dengan sukan kayak, pennyelam, peluncr air dan lain-lain sukan air.

Memerang "menyimpan" udara di antara rambut pada bulunya ketika berada di dalam air. Daripada udara inilah ia mendapat haba untuk mengekalkan kehangatan melalui bulu mereka yang lebat..


Perbandingan Harga Pakej Internet Jalur Lebar di Asia Tenggara

Seringkali kedengaran rungutan pengguna di negara kita ini, berkenaan kos yang perlu dibayar rakyat Malaysia untuk mendapatkan bekalan internet jalur lebar.

Tak dapat dinafikan, kos yang kita bayar agak tinggi jika dibandingkan dengan purata pendapatan rakyat Malaysia setiap bulan namun dalam masa yang sama, kita juga sedang dalam proses penambah baikan yang ketara - jika dibandingkan situasi 10 tahun lalu dengan sekarang.

Persoalannya di sini, benarkah harga pakej internet jalur lebar di Malaysia tinggi? Mari kita bandingkan harga yang kita bayar dengan kos yang dikenakan ke atas pengguna lain, di negara berjiran kita.

Untuk memudahkan perbandingan, penulis akan hanya menggunakan satu saja pengendali internet jalur lebar (ISP) di setiap negara dan di negara kita, sebut pasal internet pasti akan kita teringat Unifi.

Unifi merupakan ISP yang menjadi standard asas kepada semua perkhidmatan internet jalur lebar, disebabkan oleh kedudukannya sebagai pengendali utama dan terbesar di negara kita.

Standard perbandingan yang akan kami gunakan adalah perkhidmatan mestilah berasaskan jalur lebar serta menggunakan sambungan fiber tanpa ada had kepada penggunaan data.

Pakej paling murah bagi pelanggan jalur lebar Unifi adalah pakej RM89 yang memberikan akses tanpa had pada kelajuan 30mb/s.

Singapura mempunyai dua ISP besar iaitu Singtel dan Starhub yang saling bersaing harga, menjadikan tawaran yang diberikan kepada pengguna agak berbaloi untuk dilanggani.

Kedua-duanya menawarkan perkhidmatan ultra pantas, dengan tawaran kelajuan 1Gb/s (1000Mb/s) pada harga rendah.

Singtel menawarkan kelajuan tersebut tanpa had dengan bayaran bulanan SGD49.90 atau sekitar RM151.90, diwajibkan keperluan kontrak selama 2 tahun. Sementara itu Starhub pula lebih murah - memberikan pelanggan kelajuan sama pada harga SGD39.90 atau RM121.90 dengan kontrak durasi serupa.

Jika 1Gb/s tak memadai untuk anda (!!) Starhub turut menawarkan pakej kelajuan 2Gb/s pada harga SGD62.90 atau RM191.40. Fuuhh!

Thailand mempunyai pelbagai jenis perkhidmatan ISP disebabkan oleh sistem yang diamalkan kerajaan Thailand, membenarkan ISP saling bersaing antara satu sama lain dalam pasaran terbuka.

Di antara kesemua ISP yang ada di Thailand, True Online Internet merupakan pendahulu pasaran, mempunyai jumlah langgan terbesar berbanding pesaing-pesaingnya dan pakejnya lebih gila berbanding pakej di Singapura!

Pakej paling murah yang ditawarkan oleh True Online adalah pakej 200Mb/s tanpa had pada harga RM80.50.

Sekiranya dibandingkan dengan Singapura, pakej 1Gb/s di Thailand jauh lebih menarik kerana hanya dengan bayaran bulanan RM175 sebulan, anda akan mendapat sambungan 1GB/s tanpa had, saluran televisyen lengkap dengan langgan sukan serta sambungan hospot sebanyak 30Gb sebulan.

Filipina mempunyai beberapa alternatif dalam melanggan ISP, tetapi untuk perbandingan kali ini - kami pilih PLDT atau Philippine Long Distance Telephone Company yang mirip dengan apa yang kita ada di sini, menerusi TM.

Persamaan itu juga tidak berhenti di situ saja. PLDT turut menawarkan pakej internet jalur lebar yang agak mirip dengan Unifi di Malaysia, dengan pilihan antara 50Mb, 100Mb, 150Mb dan yang terlaju 300Mb/s.

Untuk melanggan pakej 50Mb/s sebulan, pengguna PLDT perlu membayar yuran sebanyak P2499 atau RM211.15. Dengan harga tersebut, pengguna juga akan menerima saluran TV digital 55 beresolusi SD serta 8 saluran beresolusi HD dan talian telefon tetap.

Indonesia mempunyai pelbagai jenis tawaran ISP dengan IndiHome yang ditawarkan oleh Telkom Indonesia, menjadi antara pilihan utama pengguna di sana - disokong oleh kekukuhan syarikat tersebut yang dimiliki kerajaan mereka sendiri.

IndiHome ketika ini masih menawarkan pakej 10Mb/s untuk pengguna pada harga IDR300,000 atau sekitar RM86.80 sebagai harga bulanan. Untuk pakej tersebut, setiap pengguna akan mendapat 300 minit percuma panggilan serta ruangan simpanan dalam awan sebanyak 16Gb.

Untuk mendapatkan kelajuan 100Mb/s, pengguna IndiHome perlu membayar harga IDR885,000 atau RM256.10.

Pakej paling pantas kelolaan Indihome adalah pakej 300Mb/s yang setakat ini hanya ditawarkan di beberapa negeri tertentu.

Jika dibandingkan dengan Singapura dan Thailand, memang kita agak jauh ke belakang dari segi kelajuan dan harga yang perlu kita tanggung. Namun jika dibandingkan dengan FIlipina dan Indonesia, kita layak dikatakan sedikit baik berbanding tawaran mereka.

Kami letakkan informasi yang ada untuk anda dalam bentuk jadual, bagi memudahkan anda memahami di mana letaknya kita dari segi pakej internet bajet.